text:
Klaksvíkar kommuna
Klaksvíkar kommuna er næststørsta kommuna í Føroyum.
11. juni 2007 varð kunngjørt, at Svínoyar kommuna verður løgd saman við Klaksvíkar kommunu eftir komandi bygdaráðsval. Frá 1. januar 2009 er Svínoyggin við í Klaksvíkar kommunu. Húsar kommuna gerst partur av Klaksvíkar kommunu frá 1. januar 2017.
Innihaldsyvirlit
Klaksvíkar kommuna umfatar 7 bygdir og er á 3 oyggjum[rætta | rætta wikitekst]
Á Borðoynni[rætta | rætta wikitekst]
Á Kalsoynni[rætta | rætta wikitekst]
Á Svínoynni[rætta | rætta wikitekst]
Brot úr søguni hjá Klaksvíkar kommunu[rætta | rætta wikitekst]
Tórshavn hevði fingið kommunuskipan longu í 1866, men tað var ikki fyrr enn í 1873, at kommunuskipan varð sett í gildi fyri allar Føroyar. Frammanundan – síðan 1850 – høvdu Føroyar verið býttar sundur í 8 ”fattigforstanderskaber”, Klaksvíkin saman við restini av Norðuroyggjum. Tá kommunuskipanin kom í 1873 varð sami leistur nýttur. Føroyar vóru býttar sundur í 8 sóknarkommunur, Norðuroyggjar gjørdust ein kommuna. Kommunufundir vóru hildnir skiftivís á prestagarðinum í Ónagerði á Viðareiði og á einum bóndagarði í Klaksvík.
Tá Klaksvíkin, sum ein avleiðing av, at Kongaligi Einahandilin varð avtikin í 1856 fór at mennast vinnuliga, gjørdist hendan skipan óhøglig. Hóast høvuðsvinnan var landbúnaður alla øldina, so vóru bæði handil og fleiri fiskiskip á staðnum longu í 1865. Fólkatalið, sum í 1860 hevði ligið um tey 200, var í 1908 vaksið upp í 700.
Hetta hevði m.a. við sær, at Klaksvíkin gjørdist sjálvstøðug kommuna í 1908, og í 1911 fekk bygdin, sum í fyrisitingini hevði verið nevnd Vágur, navnið Klaksvík. Høvuðsuppgávan hjá Klaksvíkar Kommunu, sum í 1972 fekk býarheiti, gjørdist at skapa hóskandi karmar um tað vaksandi virksemið í bygdini.
Býráðsformenn í Klaksvíkar kommunu[rætta | rætta wikitekst]
Sí Býráðsformenn í Klaksvíkar kommunu
Virðislønir[rætta | rætta wikitekst]
Klaksvíkar kommuna setti á stovn Listavirðisløn Nólsoyar Páls í 2013.
Slóðir[rætta | rætta wikitekst]
Heimasíðan hjá Klaksvíkar kommunu


c: text/html

text:
- Tíðindi, mentan og ítróttur
Fyrstu nýggju grundstykkini í 30 ár
Ein orsøk til, at eingi grundstykki hava verið í Kollafirði, er, at nógv av jørðini í Kollafirði er privatogn, sigur Tróndur Sigurðsson, formaður í byggi- og býarskipanarnevndini, sambært in.fo
Tí hevur ikki verið so lætt at fáa fatur á byggilendi. Nýggja útstykkingin er á Hamrabø miðskeiðis í bygdini. 24 grundstykki verða í nýggju útstykkingini.
Tey, sum standa á bíðilistanum hjá kommununi eftir grundstykkjum, fáa framíhjárætt at ogna sær grundstykki í Kollafirði. Men grundstykkini, sum tá eru eftir, verða seld í fríari sølu.
Sí eisini

robotstxt: allowed

filter: keep


text:
Atlantic Airways kunngjørdi stutt síðani, at flogførini hjá teimum skuldu fáa nøvn, og tískil varð ein kapping gjørd fyri at finna tey bestu nøvnini til flogførini. Tey trý flogførini og tær tvær tyrlurnar fingu navn í dag, tann 20. desember 2016.
Trý fólk í nevndini
Tað vóru tey trý, Jonhard Mikkelsen, Marna Jacobsen og Brigir Kruse, ið skuldu avgera, hvørji nøvn skuldu gevast til flotan hjá Atlantic. Tað komu 600 uppskot inn, so trupult var at velja hvørji nøvn skuldu brúkast. Tvey onnur, ið hjálptu at velja nøvnini, vóru Jóhanna á Bergi og Niels Mortensen. Saman komu tey fimm til eina niðurstøðu.
Vælkend nøvn
Øll uppskotini kundu deilast upp í 4 bólkar: Fulgaheiti, blómuheiti, nøvn úr gomlu norrønu mentanini, og nøvn á navnframum fólkum.
- Tað er rættiliga natúrligt at geva einum flogfari fuglanavn, tá ið hugsað verður um líkskapin millum tann natúrliga og tann mannskapta fuglin. Og nógv hildu tað vera tann eyðsýndasta møguleikan, segði Jonhard Mikkelsen í røðuni, sum hann helt í hangarinum fyrr í dag, tá nøvnini skuldu kunngerast.
- Blómuheitini vóru nógv – her var stórt úrval av vøkrum føroyskum plantunøvnum. Summi teirra við ávísum súmbolskum týdningi. So komu øll tey norrønu nøvnini fyri, gudar og gyðjur og jatnar og teirra heimar. Men hini Norðurlondini hava brúkt øll hesi nøvn so leingi í so mongum samanheingi, at vit hildu, at tey kunnu bara eiga tey.
Jonhard sigur at enda:
- Síðan koma vit til ein bólk, sum er stórur – tað eru navnfram fólk, úrmælingar, sum stinga seg burtur úr rúgvuni.
Orsøkin til, hví júst hesin bólkurin varð valdur, er tí at vit í Føroyum eiga nógv fólk, ið hava gjørt mun í føroyska samfelagnum, og øll nøvnini eru tengd at ávísum økjum, ávísum pørtum av landinum og ávísum tíðarskeiðum.
Nøvnini verða kunngjørd
Tá løtan so endiliga kom til, at nøvnini skuldu avdúkast, vóru øll sum á nálum.
- Og so er løtan komin at avdúka nøvnini:
Flogfarið, sum vit allir føroyingar hava fingið í dag, nevnist: William
Annað flogfarið eitur: Elinborg
Triðja flogfarið eitur: Ingálvur
Tær báðar tyrlurnar hava fingið nøvnini:
Sámal og Ruth
Síðani endaði Jonhard Mikkelsen við at fortelja, hvørjir teir hepnu vinnararnir vóru
- og hepnu vinnararnir eru:
Alvin Joensen, Heri Nolsøe, Kinna Poulsen og Páll Oddur Rubeksen.
Einki av teimum uppskotunum frá vinnarunum høvdu øll 5 nøvnini í sær, so valt var at velja fleiri vinnarar. Tey fingu hvør í sær tveir ferðaseðlar á rutunetinum, og 3.000 krónur hvør.
Mynd av flogførunum, tyrlunum og nøvnum teirra


text:
Tað er ikki av tilvild at staðsetingin av nýggja Musikkskúlanum er undir liðini av størstu mentanarstovnum landsins, Kringvarpinum og Norðurlandahúsinum. Her eru nógvir fyrimunir og samstarvsmøguleikar bæði á fakliga, námsfrøðiliga og praktiska økinum.
Byggiverkætlanin er sera væl fyrireikað, har farið hevur verið niður í allarminstu smálutir fyri at fáa ein so góðan skúla sum til ber.
At Tórshavnar Musikkskúli hevur prógvað sínar fakligu dygdir er onki at ivast í.
Nú er tað upp til Tórshavnar Kommunu at vísa sínar.
Tórshavnar Musikkskúli
Musikkskúlaskipanin varð sett á stovn sum ein royndarætlan í 1981. Trý ár eftir, í 1984, varð lógin samtykt og sett í gildi, og leiðari varð settur at hava fakligu og námsfrøðiligu ábyrgdina. Lokið prógv frá musikkonservatorium, ella onnur hægri útbúgving innan tónleik krevst fyri at undirvísa á Musikkskúlanum.
Land og kommuna gjalda hvør sína helvt til læraralønir, og Tórshavnar kommuna gevur umframt tað, eitt eykaískoyti til virksemið á skúlannum.
Sum er, eru lærarakreftirnar soleiðis býttar: uml. 80 % av frálæruni er í klassiskum ljóðførum, og uml. 20 % í rútmiskum ljóðførum. 37 lærarar arbeiða á Tórshavnar Musikkskúla, har størsti parturin av lærarafjøldini eisini arbeiðir á øðrum musikkskúlum kring landið.
Frálæra er í ljóðførisspæli, størri og smærri samanspæli og bókligum fakum (teori, hoyrilæra, søga v. m.).
Høvusbygningarnir hjá Tórshavnar Musikkskúla eru Skúlin á Frúutrøð og Skansastova (gamla Djónastova). Umframt hesar, fer undirvísing fram á øðrum stovnum og privat.
Tónleikamiðnám
Tónleikamiðnám varð sett á stovn í 2005, sum ein trý-ára grundútbúgving í tónleiki, fyri at geva evnaríkum næmingum møguleika til at nema sær størri kunnleika innan tónleik, sum fyrireiking til hægri tónleikalestur, og til tey sum vilja royna seg sum yrkistonleikarar. Tónleikamiðnám á Tórshavnar Musikkskúla hevur nú í sløk 10 ár verið eitt kraftverk fyri ungar tónleikarar kring landið, og má metast at hava staðið sína royndartíð sum ein seriøsur lærustovunur. So at siga øll sum hava lokið Tónleikamiðnám eru virkin á tónleikapallinum, og fleiri hava eisini valt hægri lestur innan tónleik uttanlands.
Skúlin er í støðugari menning, við lærarakreftum sum eru væl fyri fakliga og námsfrøðiliga. Størsti parturin av lærarafjøldini eru virknir tónleikarar umframt lærarayrkinum, og er hetta ein styrki fyri skúlan og frálæruna.
Ongantíð hevur virksemið verið størri enn just nú, og nógvar síður kundu verið skrivaðar, um sagt skuldi verið frá stóra tónleikavirkseminum á Musikkskúlanum.
Lærarar, foreldur og næmingar bíða nú spent, og vóna at skjótt verður avgreitt, so vit kunnu fáa nøktandi umstøður til at menna eitt tað ríkasta mentanarvirksemi í Føroyum.
Rógvi á Rógvu
Lærari á Tórshavnar Musikkskúla


text:
Skálavíkar Skúli her
Kommunuskrivstovan
Gerðisvegur 13, 220 Skálavík.
Telefon 361 221.
Fax 361909
teldupostur: skv@olivant.fo.
Kommunuskrivari:
Elisabeth Myllhamar, tlf. 211167
Tekniskur leiðari:
Palli á Lava Olsen, tlf. 219221, teldupostur: pos@olivant.fo
Borgarstjóri: skv@olivant.fo
Linjohn Christiansen, tlf. 225062
Kort við ymiskum løgum so sum vatnsýni og matrikul-upplýsingar við meira trýst HER
Flyt higar
Hevur tú hugsað um at flyta higar? Her finnur tú upplýsingar um pendling, barnaansing og annað av týdningi. Eisini nakrar frásagnir frá fólki, sum hava valt Sandoynna og eru glað fyri tað.
Handlar & fyritøkur
Skal tú keypa inn ella eina gávu? Riggar teldan ikki? Treingja húsini ella bilurin til eina kerliga hond? Nógvar tænastur finnast á Sandoynni.
Ferðast í Sandoynni
Nógv hava funnið útav, at Sandoyggin er ein perla at halda frí í, og koma aftur ferð eftir ferð. Finn íblástur her.
Kommunal kunning
Her kann tú síggja ymiska kunning frá Skálavíkar kommunustýrið
Kunning
Hugsunardagur í Skopunar Kirkju
Í samband við, at Lord Baden Powell, upphavsmaður til skótarørsluna kring heimin, og kona hansara Olave høvdu havt føðingardag tann 22. februar, skipa
Fíggjarætlanin hjá Skopunar Kommunu samtykt
Fíggjarætlanin fyri 2018 hjá Skopunar Kommunu varð endaliga samtykt á stýrisfundi, tann 28. nov 2017. 1. Skattaprosentið lækkaði eitt
-


text:
Trolvirkið Vónin við høvuðssæti í Fuglafirði og stórari deild á vestaru bryggju í Havn, hevði enn eitt gott ár í 2017.
Roknskapurin hjá Pf. Vónini fyri 2017 vísir eitt avlop upp á 23,9 milliónir krónur. Hetta er nakað lakari enn í 2016, tá úrslitið var 24,5 milliónir, men framegis gott í mun til seinastu fimm árini, har úrslitið hevur verið 19,6 milliónir krónur í miðal.
Vónin hevði í fjør eitt bruttoúrslit upp á knappar 70 milliónir krónur. Góðar 41 milliónir vórðu útgoldnar til starvsfólkið, sum var 98 í tali, og 4,5 milliónir goldnar í skatti.
Góða úrslitið gav møguleika at rinda út 9,5 milliónir krónur til eigararnar av felagnum, sum er eitt annað føroyskt partafelag, Pf. Von, ið er eitt ognarfelag, móðurfelag hjá Vónin-samtakinum.
Umframt at eiga Pf. Vónin, eigur Pf. Von eisini feløgini Vónin Refa AS í Finnsnes í Noregi og Vónin Lithuania UAB í Siauliai í Litava, sum høvdu avlop upp á ávikavist 8,5 og 1,3 milliónir krónur í 2017.
Móðirfelagið Pf Von kundi sostatt í fjør vísa fram eitt úrslit í fjør á 29,6 milliónir, sum alt stavar frá vinningi í dótturfeløgum.
Pf. Von er partur av íslendska Hampiðjan samtakinum. Stóra íslendska trolvirkið, Hampiðjan, tók yvir ognarskapin í trolvirkinum Vónini í 2016.
Góða úrslitið hjá Pf. Von hevði við sær, at felagið kundi rinda 10 milliónir krónur í vinningsbýti til íslendsku eigararnar.
Hjalmar Hentza Petersen er stjóri í báðum partafeløgunum, sum eisini hava somu nevnd. Formaður er Hjørtur Valdemar Erlendsson og nevndarlimirnir eru Emil Viðar Eytórsson, Ingi Tórðarson, Klaus Rasmussen og Árni Tór Rasmussen.


text:
- Tíðindi, mentan og ítróttur
Størri smittuvandi í seyðahúsi
Tak niður
Orðaskiftið hevur seinastu dagarnar verið, um tað er ráðiligt at fáa føroyska seyðin undir tak um veturin.
Gunnar Bjarnason, landbúnaðarfrøðingur, hevur víst á, at tað gongur út yvir trygd og heilsu hjá bæði seyði og haga, at seyðurin gongur úti um veturin.
Men fleiri bóndur hava víst á, at seyðurin er eitt útidjór. Eitt nú, Siggert Patursson í Degi og Viku í gjárskvøldið.
Smittuvandin størri undir taki
Birna Mørkøre, landsdjóralækni, ivast í, um tað er besta loysnin at fáa allan seyð undir tak, tí hetta kann økja um smittuvanda.
Møguliga er besta loysnin ein millumloysn, eitt nú við fleiri bólum í haganum.
Hetta gevur seyðunum betri møguleika at fáa lívd, men tekur eisini hædd fyri, at seyðurin fyrst og fremst er eitt útidjór, sigur Birna Mørkøre
Hoyr innslagið omanfyri.
Sí eisini


text:
Tíðindi
8. mars 2018
Betri vinir er ein fyribyrgjandi verkætlan ímóti happing. Upprunaliga verkætlanin ber heitið ”Fri for Mobberi” og varð við íblástri frá avstralsku verkætlanini ”Better Buddies” ment av Mary Fonden og Red Barnet til børn í Danmark.
Barnabati hevur tillagað verkætlanina “Fri for Mobberi” til føroysk viðurskifti. Tilfarið er samansett av námsfrøðiligum amboðum, sum gera tað lættari at styrkja barnafelagsskapin og fyribyrgja happing. Tilfarið er grundað á eina nýggja fatan av happing, sum tekur støði í tolsemi, virðing, umsorgan og dirvi.
Í kuffertinum eru til dømis bamsur, søgur, massasjuætlan, uttanduraspøl og samrøðutalvur, so børn kunnu spæla sær við virðini: tolsemi, dirvi, umsorgan og virðing, og soleiðis skapa eina mentan, har góð vinaløg mennast og happing ikki sleppur at nørast. Sum dømi verður dentur lagdur á munin á at arga av stuttleika og at arga í álvara, at gera áskoðaran tilvitaðan um, at hann ella hon kann gera mun, og hvussu børnini kunnu menna hættir at siga frá og seta mørk.
“Fri for Mobberi var við til at styrkja samanhaldið millum børnini á dagstovninum og gera børnini tilvitað um hvørja ávirkan teirra orð og gerðir hava á onnur - bæði til tað góða og ringa… Eg vóni, at dagstovnurin sum míni børn nú fara at ganga á í Føroyum, fara at arbeiða við hesum.” - Foreldur
Høvuðsstuðul er Betri. Aðrir stuðlar eru: Mentamálaráðið og Føroya Pedagogfelag.
Barnabati takkar eisini Safari-transport, listafólkum, námsfrøðingum og mongum øðrum fyri tykkara stóra stuðul til týdningarmikla arbeiðið.
Meira fæst at vita um Betri vinir á barnabati.fo og á Facebook síðuni hjá Barnabata.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Skrivað: Emma Petersen
Navn & aldur:
Jóhanna Troest Hansen er 23 ár og upprunaliga úr Føroyum ímeðan Tamrat (Tame) Hailezgey Hindeya somuleiðis er 23 ár og upprunaliga úr Etiopia. Ídag eru bæði búsitandi í Christchurch í New Zealandi. Jóhanna er júst liðug at lesa sálarfrøði og spanskt á bachelor stigi ímeðan Tame eisini júst er nýútbúgvin byggifrøðingur.
Tað tók Tame nakrar góðar vikur, áðrenn hann enduliga fekk samla sær mót at byrja eina samtalu!Jóhanna
Jóhanna greiðir frá:
Eg fór til New Zealand í 2011 sum skiftisnæmingur. Tame flutti til New Zealand sama ár saman við familjuni. Vit komu at ganga í sama ’highschool’, men vit høvdu eingi felagsfak ella felagsvinir á skúlanum, men møttust ímillum tímarnar í ’the hallway’, har vit fingu eyga á hvønn annan. Vit møttust hvønn dag og eg minnist, hvussu spent eg altíð var at síggja hann og hann sigur at hann minnist tað sama. Vit søgdu ongantíð nakað við hvønn annan, men bara góvu hvørjum øðrum eitt smíl hvørja ferð vit hittust. Vit vórðu drigin at hvørjum øðrum frá byrjan av.
Tað tók Tame nakrar góðar vikur, áðrenn hann enduliga fekk samla sær mót at byrja eina samtalu! Eg hevði bíða leingi eftir tí, men hann var tá ikki so dugnaligur í eingilskum, sum sikkurt var orsøkin til, at tað tók honum so leingi at samla sær mót. Tá hann enduliga byrjaði at tosa við meg tosaðu vit bara meira og meira saman og byrjaðu vit eisini at brúka meira tíð saman. Tað kendist rætt frá byrjan av og tað vóru vit eisini sera samd um.
Eftir nakrar mánaðar var eg noydd til at fara heimaftur til Føroyar, av tí at mítt AFS ár var liðugt. Tað var so hart at siga ’bei’ við hvønn annan, av tí at vit bæði vóru ósikkur um, hvat fór at henda, nú tá eg skuldi flyta heimaftur. Men eitt vóru vit sikkur í og tað var, at vit skuldu halda saman óansæð hvat og vit gjørdu og hildu síðani tað avtaluna og hava vit verið saman í 6 ár.
Eg leiddi hana undir eitt stórt træ, har vit sótu eina løtu saman og prátaðu um ymiskt. Í sera romantiskum umstøðum í skýmingini legði eg meg so niður á knæ og spurdi Jóhonnu, um hon vildi fylgjast við mær restina av lívinum. Eg var ikki nervøsur at spyrja hana, tí eg kendi longu svarið.Tame
Vit høvdu eitt ’long distance relationship’ í 3 ár, ímeðan eg gjørdi student liðugt. Vit møttust hóast alt einaferð hvørt ár. Eftir lokna studentarútbúgving var eingin ivi um, at eg skuldi fara niður aftur til New Zealand. Eg gjørdi tað avgerð at fara á universitet her í Christchurch soleiðis, at vit kundu vera tættari saman og samstundis nema mær eina útbúgving. Nú eru vit so bæði liðug við lesnaðan, so nú er planurin at koma heim til Føroyar at vera í eina tíð.
Tame greiðir frá fríggjarínum:
Fyrst bjóðaði eg Jóhonnu út at eta á einari fínari matstovu og síðani gekk leiðin út í ein sera kendan og stóran hava við vøkrum blómum og stórum havum her í Christchurch. Eg leiddi hana undir eitt stórt træ, har vit sótu eina løtu saman og prátaðu um ymiskt. Í sera romantiskum umstøðum í skýmingini legði eg meg so niður á knæ og spurdi Jóhonnu, um hon vildi fylgjast við mær restina av lívinum. Eg var ikki nervøsur at spyrja hana, tí eg kendi longu svarið. Eg var meira nervøsur fyri, hvussu eg skuldi bera meg at. Eg vildi gjarna yvirraska hana, tí eg vildi ikki, at hon skuldi forvanta tað. Tíbetur eydnaðist tað, tí at hon bleiv púra ’blown away’. Eg visti longu, at hon var ”the one” fyri meg, tá eg fyrstu ferð sá hana og hennara stóra, vakra smíl. Eg gjørdist tá beinaveg forelskaður í henni.
Vit koma bæði frá tveimum ymiskum mentanum/londum og tað er sera umráðandi fyri okkum bæði, at øll familjan er ein partur av okkara stóra degi.Jóhanna
Jóhanna greiðir frá:
Vit høvdu frammandundan tosað saman um, at vit ynsktu at vera saman gjøgnum alt lívið og eisini varð tosað um hjúnarlag. Hóast hetta prátið, so varð eg sera skelkað, tá Tame legði seg á knæ! Hann vísti mær ein so flottan ring og tað var so romantiskt og kendist tað, sum um tað bara vóru vit bæði í allari verðini!
Vit avgjørdu at bíða við at giftast inntil vit bæði vóru útbúgvin og so at taka tað harfrá. Vit koma bæði frá tveimum ymiskum mentanum/londum og tað er sera umráðandi fyri okkum bæði, at øll familjan er ein partur av okkara stóra degi. Vit hava tískil tosað um at hava 1 brúdleyp í Etiopia og 1 í Føroyum, men vit fáa at síggja hvussu verður.
Myndirnar eru tiknar av R. W. H. S. Photography
Deil hesa grein


text:
Kom uppí Gonguliðið!
Tá útivikan fer av bakkastokkið mánadagin 19. maj, sendir Fólkaheilsuráðið umboðsfólk til gongu kring landið. Tey eru partur av Gonguliðnum, sum eisini tú kanst gerast partur av.
Gonguliðið hjá Fólkaheilsuráðnum er átak, sum hevur til endamáls at fáa føroyingar út at ganga.
Tað einasta tú skalt gera er at fara út at ganga, og um tú hevur hug, kanst tú eisini melda teg til liðið við at dáma okkara síðu á facebook.com/gongulidid
Um tú hevur hug, ber eisini til at taka niður eitt sokallað "badge", sum tú kanst seta á tína vangamynd fyri at vísa, at tú ert partur av Gonguliðnum.
Á síðuni kanst tú hitta umboðsfólkini kring landið, vísa myndir frá túrum, tippa onnur um eina serliga góða rutu o.s.fr.
Høvuðsendamálið er, at øll kunnu vera við.
Vónandi fara vit at fáa Føroya størsta gongulið til gongu í summar! Kom við!


text:
Svínoy – Vit Viðmæla
Gongutúrur út á Skoragjógv. Túrurin byrjar við Dansistovuna og er ein lættur túrur fram eftir sløttum – á leið 1 km hvønn vegin. Steðga á við Svínastein, har tað sigst, at súgvin steðgaði, tá ið Svínoyggin festist í botn, og halt síðani leiðina fram til Dvørgasteinar, har hildið verður, at fornar mannlíkar verur búleikast. Gras grør oman á hesum bergklettum, sum standa niðan fyri vegin. Fylg vegnum, til tú kemur til portrið, og gakk síðani fram eftir sløttum. Minst til at steðga á við Oyggjarshellið, har sagnarmikli Árant úti á Bø sigst hava stolið seyð. Fylg uppteknaðu farleiðini og snara oman í fjøruna á leið 100 metrar, áðrenn tú kemur til gjónna. Tað er vandamikið at nærkast gjáarmunnanum, og tað slepst bara inn á gjónna við báti. Tað sigst, at ein dylla, ið datt á sjógv við gjónna yviri á Dal, seinni sást aftur við munnan á Skoragjógv. Tí verður hildið, at gjógvin gongur sum ein long smøl smoga undir allari Svínoynni.


text:
Áðrenn tú fært tær hund
Tú átekur tær eina sera stóra ábyrgd, tá tú fært tær hund. Tí alt lívið hjá hundinum avhongur av, hvussu tú ert ímóti honum. Har afturímóti gevur hundurin eina ørgrynnu av góðum upplivingum, nógva gleði og eitt gott vinarlag í nógv ár. Tí eiga vit at vísa hundinum virðing. Tá tú tekur avgerðir, ið viðvíkja hundinum, mást tú vera umhugsin og skija hundin og hansara tørv.
Hevur tú ikki havt hund fyrr, er tað sera týdningarmikið at kunna seg væl um, hvat tað inniber at hava hund. Dagligdagurin hjá teimum, sum fáa sær hund, broytist nógv. Hundurin hevur ikki bert tørv á kærleika og tryggleika, hann hevur eisini tørv á áhugaverdum ítrivi saman við sínum eigara.
Tað er ikki trupult at ímynda sær gleðina, við at hava hund. Nógvar kenslur eru knýttar at tí at hava hund, men fyrst og fremst er tað ein ein lívsstílur. Fyri nógv fólk er tað óhugsandi at liva uttan hund. Men tað er ein stór ábyrgd, ið fylgir við at hava hund. Vit hava ikki bert ábyrgd fyri hundinum, men eisini fyri øðrum rundan um okkum, grannum og samfelagnum sum heild. Hundarnir skulu vera væl vandir og ikki til ampa fyri onnur. Tú verður sera bundin av at hava hund, so um tú ivast í, um hettar verður ein trupulleiki, er tað betri ikki at fáa sær hund.
Gleðin
Gott fyri heilsuna
Vit, sum hava hund vita væl, tað eru nógvar kanningar ið prógva, at tað er gott fyri heilsuna at hava hund! Børn, vaksin og eldri ávirkast á ein góðan hátt baði kropsliga og sálarliga í samveru við hund
Eitt virkið lív
Tú rørir teg nógv, um tú hevur hund. Teir mongu túrarnir, spæl og venjing halda hundaeigararnar virknar og geva teimum dagliga rørslu. Kilometrarnir eru nógvir hvørja viku, harafturat koma eykatúranir við dustsúgvaranum og gólvmoppuni. Eitt suff og tvey biðandi eygu gerða sítt til, at vit ikki seta okkum við telduni ella í sofuna framman fyri sjónvarpinum.
Tú kanst vænta at hava ein frískan vin alt árið, sum altíð er klárur til at fara út í náttúruna, óansæð veður. Góðir skógvar, reyðir kjálkar og regnklaði verða ein partur av daglidegnum.
Gott fyri sálina
Tað er ikki uttan orsøk, at vit kalla hundin menniskjans besti vinur. Hann er vinaligur, trúfastur og líkatil, tann heiti snútin og tann látandi halin er nakað, sum hundaeigararnir síggja sum góðar grundgevingar fyri at hava hund. Aftur í móti teimum tvíbeintu hugsa hundar ikki ilt, og teir virða okkum ikki minni, um vit hava nøkur grá hár. Teir eru líka glaðir at síggja okkum, um vit hava verið burtur í 10 dagar ella 10min. Teir eru trúfastir óansæð hvat hendir.
Tað er eisini natúrligt fyri menniskjað at hava umsorgan fyri øðrum, og hundar hava tørv á umsorgan. Teimum tørva, at onkur hvøn dag gevur teimum ans og umsorgan, lønin sæst beinavegin við einum látandi hala og smittandi góðum lagi.
Fyri mong ger hundurin tað eisini lættari koma á tal við onnur fólk, tá man gongur túr.
Við einum hundi ert tú heldur ongantíð einsamallur, tú hevur altíð onkran at tosa við. Børn hava ein vin, sum bíðar, tá tey koma heim úr skúlanum. Um tú hevur mótgongd, hjálpir hundurin at halda fast við teir dagligu vanarnar. Ein hundur ”lurtar” gjarna eftir tær, um okkurt hevur verið keðiligt tann dagin og situr hjá okkum, um vit hava tørv á at gráta Tað er prógvað, at samvera við hund lækkar blóðtrístið, sissar teg og ger, at tú verður minni strongdur.
Tað er eisini loyvt at spæla og fjolla, tá tú hevur hund. Tað ber næstan ikki til at ganga og gronast, tá hundurin gongur aftaná, við einum látandi hala. Tá tú hevur hund, verða smílibondini og láturmusklarnir ofta nýtt.
Forðingar
Gleðin hjá hundaeigarum er løtt at fáa eyga á. Men alt hevur sín prís. Arbeiði, gjøld, avbjóðingar eru eisini partar av at hava hund.
Tað er týdningarmikið, at tú kunnar teg væl um, hvat tað er at hava hund. Tú mást vita, hvat tú hevur at bjóða hundinum. Øll djórin, vit hava, skulu verða viðfarin við virðing og skili fyri teirra atburi og tørvi. Hundurin kann liva upp til 10-15 ár, og tað er long tíð, tá hugsað verður um ábyrgdina.
Eingin kann síggja 10-15 ár fram, men vit kunnu hava framtíðarætlanir og seta nakrar tydningarmiklar spurningar, sum kunna hjálpa at taka røttu avgerðina. Tað skyldar tú hundinum, tær sjálvum og teimum rundan um teg.
Kennir tú tínar avmarkingar?
Vit eru sera bjartskygd, tá vit hugsa um okkara egnu evni. Hugsa um ætlaninar viðvíkjandi uppsparing, klænking o.s.fr. Tá tú hugsar um tíð og orkuna, sum tú fert at hava til hundin, er tað eitt gott hugskot at draga 20 % frá. Tað er meira sanlíkt, at tíðin tá fer at passa betri, og tú verður glaður fyri ikki at hava sett tær ov høg mál.
Hevur tú tíð?
Allir hundar, óðansæ hvat slag, hava tørv á nógvari tíð saman við familjuni fyri at trívast. Hundurin er, sum øll floksdjór, sera sosialur og hevur tørv á at knýta bond við sín nýggja ”flokk”, tað vil siga familjuna. Ein hundur eigur ikki at vera einsamallur heima í meir enn umleið 5 tímar um dagin og í mesta lagi 8 tímar. Minst til, at tú mást eisini leggja afturat arbeiðstíðini tað tíð, tað tekur til og frá arbeiði, innkeyp, frítíðarítriv o.s.fr.
Hevur tú 1½ tíma eyka hvønn dag?
Allir hundar hava ikki tørv á somu mongd av rørslu og virkni, teir hava allir til felags, at teir skulu út at uppliva nýggj ting, lesa tíðindablaðið, møta øðrum hundum, spæla o.s.fr. Afturat at røra seg dagliga, hava hundasløgini ymsan tørv á at blíva pøstir, móðir og nøgdir. At enda skalt tú leggja tað tíðina, tað tekur at busta og røkja hundin afturat. Samanlagt skalt tú leggja minst 1½ tíma av til hundin um dagin afturat tí tíðini, tú á aðrar mátar ert saman við hundinum.
Ert tú kropsliga væl fyri?
Hundaeigarir fara tíðiliga upp. Hevur tú arbeiði, skal hundurin út, áðrenn tú fert og aftur, tá tú kemur heim. Hetta er galdandi alt árið.
Hvølpar eru eisini krevjandi. Teir eru lívligir og uppfinsamir. Ein vaksin miðalstórur hundur skal ganga minst ½ tíma 2 ferð um dagin.
Vilt tú venja við hundinum?
Øll hundasløg hava eitt lægsta mark fyri venjing fyri at føla seg væl í menniskjaverðini. Ein hundur veit ikki frammanundan, hvat vit vanta av honum, tað skalt tú læra hann. Ver fyrireikaður uppá at nýta nógva tíð at sosialisera, uppdraga og venja hundin. Hettar er galdandi bæði, um tú velur ein hvølp ella ein vaksnan hund.
Sjálvt um tú ert vanur við hund, burdi tú gingið til hundavenjing, serliga um tú fært ein hvølp. Á einum hvølpaskeiði læra tú og hundurin grundleggjandi lýdni, og hundurin lærir eisini at vera saman við øðrum hundum og fremmandum fólkum. Minst til, at ein illa vandur hundur trívist ikki og er ikki væl sæddur av grannunum.
Passar ein hundur inn í dagligdagin hjá tær?
Ein hundur dámar væl vanar og trívist best við einum regluligum degi. Hann kann læra at vera einsamallur og kann eisini venjast at vera við, har tú fert. Men langir arbeiðsdagar, skiftandi bústaðir, ymiskar arbeiðstíðir, skiftandi ”dagrøkt” o.s.fr. kann gera hundin ótryggan, strongdan, og kann hetta viðføra trupulleikar.
Hevur tú eitt gott netverk?
Tú mast vera fyrireikaður uppá, at alt ikki altíð gongur sum ætlað. Í einari familju eru tað sum oftast fleiri, ið taka sær av hundinum, men um tú býrt einsamallur, mást tú hugsa um, hvør kann taka sær av hundinum, um tú skalt ferðast, verður sjúkur o.s.fr.
Hevur tú ráð?
Tað kostar at hava hund. Her verður ikki hugsað um, hvat hvølpurin kostar. Kostnaðurin á hvølpinum er sera lítil í mun til, hvat tað kostar at hava ein hund í 10-15 ár, tað kostar helst meir, enn tú hevði vantað. Man skal rokna, hvat tað kostar at fara til djóralæknan, reimar, hálsbond o.t., vaksinatiónir, lúsa og ormakurar, trygging, venjing, røkt o.s.fr. Har afturat kemur kostnaðurin til fóður, sum sjálvandi er ymiskur, alt eftir støddini á hundinum.
Hvussu býrt tú?
Býrt tú í einari íbúð, mást tú hugsa um, at tú skalt út við hundinum fleiri ferð hvønn dag. Tá hann skal pissa, venjast og røra seg. Nógvar trappur kunnu verða ein avbjóðing bæði fyri teg og hundin.
Um tú býrt í húsi, kanst tú lova hundinium út í garðin, tá hann skal lætta sær á, men tað er neyðugt at fara út at ganga túr við hundinum fleiri ferðir dagliga. Hundurin fær ikki rørt seg nóg nógv úti í garinum. Allir hundar skulu út at uppliva verðina.
Hevur tú lov at hava hund, har tú býrt?
Um tú leigar, er tað týdningarmikið, at tú spyrt teg fyri, um tað er loyvt at hava hund, har tú býrt.
Familjan og hundurnin
Tey ungu
Tað er freistandi at fáa sær hund, tá man flytir heimanifrá, serliga um foreldrini hava noktað, tá man búði heima. Men fyri framman eru stórar broytingar í tínum dagligdegi. Byrja við at kunna teg um, hvat tað krevur at hava hund, og hvussu tey ymisku hundasløgini eru. Tú kanst møðuliga vitja fólk, sum hava hund, bjóða tær at ganga túr við hundum í grannalagnum ella hjá vinfólkum o.s.fr.
Ung pør kunna eisini freistast at fáa sær hund, um tey ivast í, um tey eru til reiðar at fáa barn og royna seg tí við einum hundi fyrst. Áhugin er stórur, men so fáa tey barn, tá er ikki sama tíðin og yvirskotið til tann virkna og rørslukrevjandi hundin. Tíðskil er tað kanska betur at bíða við at fáa sær hund, til man hevur fingið tað fyrsta barnið, so fær man at síggja, hvat man hevur yvriskot til.
Barnafamiljur
Tað er sera ríkandi og gevandi fyri børn at vaksa upp við hundi. Tey læra at hava umsorgan og virðing fyri øðrum. Men tey vaksnu hava ábyrgd av hundinum óðansæð, hvussu børnini hava lovað at røkja hundin og ganga túr við honum. Tað eru eisini tey vaksnu, ið mugu velja hvat hundaslag, tað skal verða. Børnini verða glað fyri tann valda hundin óðansæð. Tað er betri at velja ein stóran hund, um tú hevur lítil børn, tí tey hava ofta hug at bera lítlar hundar, tíðskil føla størri hundar seg tryggari saman við børnum. Tú mást ongantíð lata smærri børn og hundar vera einsamøll. Størri børn kunnu hinvegin hava stóra gleði av miðalstórum hundum, sum tey klára at ganga túr við einsamøll.
Tá ein barnafamilja fær hund, er tað umráðandi, at bæði børnini og hundurin læra, hvat er loyvt og ikki er loyvt. Reglurnar skulu verða greðar, áðrenn man fær hundin heim. Børn skulu læra at vera hundavinarlig, og hundurin skal læra at verða barnavinarligur. Nakrar hundabøkur nevna barnavinarlig hundasløg. Einki hundaslag er forritað til at vera barnavinarligt, men tey flestu hundasløgini vilja bera yvir við og vera álítandi saman við børnum, um hann hevur havt góðar upplivingar saman við børnum, síðan hann var hvølpur. Hvølparnir eru serliga móttakilir fyri ávirkan og sosialisering frá teir eru 3-12 vikur, so tað byrjar hjá alaranum og endar í tí nýggja heiminum.
Tey eldru
Fólk, ið hava lívsroyndir og tíð og orku at taka sær av hundinum, eru ofta teir bestu hundaeigararnir. Um tað er ov strævið við einum lítlum hvølpi, skalt tú kanska heldur fáa tær ein eldri hvølp ella ein vaksnan hund.
Nøkur eldri fólk halda seg aftur at fáa hund, tí tey eru bangin fyri, at hundurin yvirlivir tey. Men tað nýtist ikki at vera ein trupulleiki, tí man kan avtala við vinir ella familju at taka sær av hundinum, um tað skuldi hent. Eitt djóratestamenti kann eisin gerast, sum tryggjar hundinum góða viðferð. Kunning um hettar kan fáast hjá djóraverndarfelagnum.
At velja rætta hundin
”lykken er en varm hundehvalp” ljóðar eitt brot úr tegniseriuni ”radiserne.” Til allar tíðir royna familjur, pør og støk um hettar veruliga er so. Í flestu førum er tað rætt, sum stóð í ”radiserne.”
Men tú skalt vera tilvitaður um, at tú hevur stóra ávirkan á, hvussu tað gongst, tá tú fært tær hund. Tú mást gera tær stóran ómak at velja rætta hundaslagið.
Eitt ávíst hundaslag ella blandhundur
Allir hundar eru deiligir, óðansæð um teir eru ”rasu” ella blandhundar. Blandhundar kunna verða líka góðir familjuhundar sum ein hundur av einum serligum slagi, men tað er truplari at vita, hvussu hundurin verður, tá hann er vaksin, serliga um man ikki kennir bæði foreldrini. Tann óvissan er ikki bert galdandi fyri stødd og útsjónd á hundinum men eisini hansara sinnisligu eginleikar. Tað er tíðskil best at vera varugur við, hvørji sløg eru blandaði, tá eyðkenni frá ymsum sløgum kunnu vera ymisk hjá hvølpunum undan somu tík. Serliga skal man verða varugur við, at summar blandingar kunna virka sum spreingievni
Blandhundar eru ofta bíligari, men tá keypsprísurin er ógvuliga lítil í mun til, hvat tað kostar at hava hundin í 10-15 ár, eigur hettar ikki at verða avgerðandi.
Við at ala hundasløg, hevur man lag dent á serligar eginleikar hjá tí einstaka slagnum. Tað merkir, at man er rættuliga sikkur í einari ávísari líkheit í lyndi, útsjónd og brúkseginleikum, tá man velur eitt hundaslag. Hav tað í huganum, um tú ynskir serligar eginleikar t.d. um tú skalt nýtan hann til eitt serligt endamál. Um tú velur eitt ávíst hundaslag, er møguleiki at fáa vitan um slagið frá DKK. Tú kanst millum annað fáa upplýsingar um lyndið og heilsuna hjá hundum, sum verða ættførdir hjá Dansk Kennel Klub. Nógvir hundar av reinum slagi verða seldir uttan ættartalvu ella við einari meir ella minni heimagjørdari ættartalvu. Men hugsa teg væl um, áðrenn tú keypir ein slíkan hund. Nógv angra, at tey ikki keyptu ein hund við ættartalvu frá DKK, tí tað er verri at ættføra hvølpanir hjá hundinum, sum ikki hava ættartalvu frá DKK.
Stóran ella lítlan hund?
Fleiri og fleiri fólk velja minni hundar heldur enn stórar. Minni hundar hava ikki færri atferðartrupulleikar enn stórir hundar, og tí mást tú hugsa um, at ein lítil hundur hevur líka stóran tørv á grundleggjandi venjing og upplivingum sum ein stórur hundur. Men ein stórur hundur kann vera verri at stýra orska av støddini.
Tú mást eisin hugsa um, hvar tú býrt. Býrt tú í eini íbúð og skalt upp gjøgnum nógvar trappur hvønn dag, er tað býtt at fáa sær ein stóran, tungan hund. Tí tað fer illa við beinagrind, vøddum og liðunum hjá hundinum, áðrenn hann er fullvaksin.
Um tú ikki hevur bil og ferðast á súkklu, til gongu ella við bussi, er tað lættari at hava ein lítlan hund. Ein lítil hundur kann læra at sita í súkklukurvini og kann takast við í bussin, um tú hevur hann í tasku.
Tík ella hund
Hjá teimum flestu sløgunum er tað støddarmunur á kynunum. Hundarnir eru sum oftast størri og kraftigari bygdir enn tíkirnar. Hundarnir kunnu vera meira ágangandi og hava størri hug at bjóða eigaranum av, um teir sleppa tað. Tíkir kunna eisini verða ágangandi ímóti tíkum á sama aldri sum tær. Kanningar vísa, at tíkir oftari vísa ótta enn hundar. Tað er tó ummráðandi at minnast til, at bæði ágongi og tupulleikar við ótta í teimum flestu førunum kunnu sleppast undan, um hundurin verður sosaliseraður og rætt viðfarin.
Tíkir ganga av illum tvær ferðir um árið í uml 3 vikur, ein part av tíðini drippar eitt sindur av blóði undan tíkini. Tær flestu tíkirnar royna at halda seg reinar. Blóðplettir fáast burtur við køldum vatni. Tíkin kann eisini verða í serligum buksum, tá hon er inni. Nógvar tíkir eru lættar at ávirka og eru viðkvamar, tá tær ganga av illum
Man kan skemtandi siga, at hundar ganga av illum alt árið. Teir hava altíð áhuga í einari vælangandi tík. Tað kemur fyri, at hundar rýma fyri at finna eina tík, um teir sleppa. Aðrir hundar kunnu missa matarhugin tá tíkirnar ganga av illum.
Baði kynini kunna venjast til stórt sæð tað sama. Tey eru sum oftast líka sosial og kerlig. Tað er upp til hvøn einstakan at avgera, hvat honum dámar best.
Røkt?
Hugsa um, hvussu nógva tíð og orku tú hevur hug at brúka til røkt. Tað er stórur munur á, hvussu nógv krevst á hesum økinum. Tað er alt frá tí lættasta pelsinum, har bert er neyðugt at taka ein klút eftir av og á ella einna lætta busting einaferð um vikuna, til ógvuliga krevjandi pelsar, sum skulu bustast fleiri tímar um vikuna ella skulu trimmast 2-3 ferðir um árið.
Hvølp ella vaksnan hund?
Hevur tú hugsa ,at tú helst vilt hava ein hvølp, ella ert tú opin fyri tankanum um ein eldri hvølp ella ein vaksnan hund?
Hvølpurin
Lógin sigur, at hvøpar hava í fyrsta lagi loyvi at verða tiknir frá tíkini, tá teir eru 8 vikur gamlir. Og tað er skilagott. Hvølparnir mennast nógv í hesum tíðarskeiðinum og læra nógv tídningarmikil ting. Millum annað læra teir ein stóran part av hundamálinum og sosiala atburðinum frá mammuni og frá hinum hvølpunum. Teir flestu hvølpanir skifta heim, tá teir eru um 8-10 vikur. Tað er ein stór (men eisini krevjandi) uppgáva at hava ein lítlan hvølp í húsinum. Tað er ein stór kolvelting fyri hvølpin, men hann er opin og móttakiligur fyri øllum tí nýggja hann sær og upplivir. Hann knýtir seg skjótt til tann nýggja flokkin, og góðir møguleikar eru fyri uppdraga hann tíðliga til lívið saman við familjuni.
Tann eldri hvølpurin
Tað kemur fyri, at hvølpar verða 4-5 og 6 mánaðar áðrenn tann rætti eigarin verður funnin. Ein slíkur hvølpur kann verða fínur at velja, men man má kanna, hvussu hann hevur livað, og hvat hann hevur upplivað higartil. Spyr um tú kanst ganga ein túr við hundinum uttanfyri har, sum hann byr. Tú skalt verða vís í, at hvølpurin hevur verið nógv saman við fólkum. Hann skal vera glaður, ikki ósikkur og afturhaldin. Hann skal vera vanur við at vera inni. Hann skal vera forvitin eisini yvirfyri børnum. Hann burdi verið vandur eitt sindur við ferðslu og ikki vera í móti at heilsa uppá fremmand fólk.
Um alarin hevur ávirkað og sosialisera hvølpin væl, um hann hevur livað saman við alaranum inni og verið ein partur av hansara dagligdegi er tað ein fyrimunur. Tú sleppur undan einum stórum parti av trupulleikunum við at hava hvølp, og tú hevur eina góða fatan av, hvussu hann verður, tá hann er vaksin.
Tann vaksni hundurin
Ein vaksin hundur kann eisini skifta heim. Men líka sum við einum eldri hvølpi, avhongur tað av, hvussu væl hundurin er ávirkaður, sosialiseraður, og hvat hann hevur upplivað. Spyr nógvar spurningar um lívið hjá hundinum. Vænta at alarin ella familian sum skilir seg av við hundin svara spurningum erliga og við góðum huga. Um hundurin er fittur, góður í sær og kanska eitt sindur vandur, kann tað vera gott fyri allar partar. Tú kast spyrja, um tú kanst lána hundin í 2-3 vikur, so sært tú betur, um tit passa saman, og tað vil gagna øllum partum.
Tá tú keypir hund
Keyp av hundi krevur eisini álit. Tá tú hevur gjørt av, hvat hundaslag tú vilt hava, skalt tú finna ein góðan alara, og síðani finna ein sálarliga og kropsliga vælvirkandi hund. Her knst tú lesa meira um, hvussu tú fært hund, hvat tú burdi hugsað um áðrenn, og hvørjum tú skalt ansa eftir.
Keyp við umhugsni
7 góð ráð, áðrenn tú fært tær hund
-
Set teg væl inn í, hvussu ymisku hundasløgini eru og les bøkur um hundar, teirra atburð og venjing
-
Vitja fleiri alarar
-
Ansa eftir at foreldrini hjá hvølpinum eru sunn, trygg og væl fyri og bið altíð um at síggja mammuna hjá hvølpinum
-
Vitja hvølpin í hansara dagligu umstøðum. Ansa eftir, at hvølpanir eru væl viðfarnir, glaðir og forvitnir
-
Tak hvølpin eitt ókent/neutralt stað hjá alaranum og hygg, hvussu hann ber seg at, tá tú setur hann niður. Er hann forvitin ella er hann ótryggur og bangin.
-
Set teg í samband við DKK/ HuFF – evt. eisini ein racens specialklub, áðrenn tú keypir hundin.
-
Syrg fyri, at tú og alarin hava eina greiða keypsavtalu, sum báðir partar skilja og eru samdir um.
Vanliga eru tey flestu hvølpakeypini uttan trupulleikar, har keypari og seljari eru væl nøgd. Tó kunnu sjálvt teir bestu og royndastu alarnir ikki vissa seg um, at allir hvølparnir eru feilfríir. Tá er tað gott at hava ein keypssátmála, sum er bindandi fyri keypara og seljara. Niðanfyri standa nakrir góðir tummilfingrareglar.
?
Ger eina greiða avtalu, sum er bindandi fyri bæði keypara og seljara. Ikki ber ikki at býta hvølpin um aftaná. Tí má avtalan verða púra greið.
?
Best er, at øll avtalan er liðug við tað sama. T.d. um hvussu hvølpurin skal gjaldast, um framtíðar paring, um útstillingarskyldu hjá keyparanum o.s.fr. Allar hesar avgerðir burdu verið greiðar áðrenn endaliga keypið fer fram. T.D. Um alarin hevur rættindini at para hundin, er gott at vita, hvar tíkin og hvølpanir skulu vera. Ella um alarin hevur fyrstarætt at keypa hundin, um hann verður settur til sølu, um so er, til hvønn prís? Um ov nógvir spurningar eru, ið ikki eru avgreiddir, kann tað verða ein trupulleiki seinni.
?
Alarin skal kunna um hundin.
Tað er álagt alaranum erliga at kunna keyparan um møðuligar feilir við hvølpinum, og um tað kann ávirka brúkið av hundinum. Hevur alarin gjørt hettar, má keyparin góðtaka hesar feilir og kunnu tíðskil ikki klaga um teir seidni.
Sum keypari mást tú ansa eftir. Sjónligar feilir, sum ein og hvør skilagóður og vakin keypari sær, kann man ikki klaga um seinni.
Huff mælir til at nýta keypssáttmálan hjá Dkk, tá hvølpar verða keyptir og seldir. Tað er góður møguleiki fyri, at alarin hevur hana. Um hann ikki hevur hana, kann hon fáast við at venda sær til Huff ella Dkk.
Um tú ætlar at keypa ein hvølp, burdi tú lisið hann væl, áðrenn tú tekur avgeðina at keypa kvølpin m.a. tí at hon leggur upp til nógvar góðar spurningar.


text:
Í dag fekk Anna Malena Niclasen, skrivstovufólk á Býarbókasavninum í 25 ár, eina sjáldsama vakra brosju frá Tórshavnar kommunu. Brosjan ímyndar hamara Tórs, Tórshamar, sum er býarmerkið hjá Havnini. Tað er listamaðurin og floksfelagin í Hoydølum, Anker Eli Petersen, ið hevur gjørt elegantu brosjuna. Meðan eg gekk í studentaskúla í Hoydølum og á læraraskúla á Frælsinum, setti eg bøkur á pláss í Býarbókasavninum. Tað var mangan stuttligt. Ikki minst at skifta orð um mest læntu bøkurnar tá og nú. Tá vóru nøvn sum hin rættuliga gamaldags J. Bech Nygaard, ið er fulkomuliga horvin í dag, eins og spenningssøgurnar hjá Alistair McClean. Men Ken Follet, sum var nógv læntur tá, er enn millum mest læntu bøkur í Havn, vildu bókavørðir og skrivstovufólk vera við henda hugnaliga morgun á ovastu hædd í Býarbókasavninum, har sum Barnabókasavnið heldur til. Kartni Ravnsfjall, mín vinmaður heilt frá tíðini í Hoydølum, er einasti hani í bókareiðrinum.
(Myndir: Birgir Kruse)


text:
Fyrr hevur verið sagt, at katólskir prestar skuldu liva í sølibat, og at tey pør, sum liva ófgift, liva í synd, fyri ikki um at tala tey samkyndu. Nú eru nýggir tónar úr Vatikaninum, har pávin heldur til sum ovasti í katólsku kirkjuni.
Nýggi pávin hevur politiskar viðmerkingar, sum hoyrast aftur í miðlunum, og hevur eisini medvirkað í eini útgávu við dansitónleiki.
Í Føroyum er bispur, sum er liberalur, javnan at síggja og hoyra, og samkomuleiðarar eru, sum skriva bøkur um sex og samlív.
Uppgávur:
1. Hvørja uppgávu hevur ein kirkjuleiðari?
2. Kann ein kirkjuleiðari loyva sær hvat sum helst? Hvar er markið, og hvør skal seta tað?
3. Núverandi pávi hevur medvirkað í eini popp- og dansifløgu, sum er á Spotify. Kann hann tað?
4. Hvørja uppgávu hevur føroyski bispurin í almenna rúminum? Finn dømi, har hann hevur gjørt vart við seg í miðlunum í sambandi við broytingar í hjúnabandslógini.
5. Ein føroyskur pastorur hevur skrivað bókina At elska og liva, sum er eina metsølubók um seksualtitet. Kann hann tað? Finn bókina og ummæl hana.
6. Er tíðin, vit liva í, blivin sekuler, og hava vit gloymt Gud?


text:
Tvørávegur 37
800 Tvøroyri
12-08-2013
NSR tænastan
NSR tænastan, sum liggur í Vági, er partur av tænastuni hjá Sernámsdeplinum og tekur lut í menningini av náms – og sálarfrøðiliga virkseminum sum heild. Í samstarvi við Sernámsdepilin virkar hon sum sjálvstøðug eind.
Sernámsdepilin er stovnur undir Mentamálaráðnum. Virksemið fatar m.a. um at skipa fyri og ráðgeva í øllum sernámfrøðiligum spurningum, at gera kanningar og veita undirvísing, venjing, viðgerð, stuðul og vegleiðing, soleiðis at børn og vaksin eftir førimuni fáa høvi at mennast á øllum økjum, og at virka fyri hollari útbúgving og eftirútbúgving til teirra, ið starvast á sernámfrøðiliga økinum. Í Sernámsdeplinum er:
- Skúlapsykologisk- og sernámsfrøðilig ráðgeving fyri alt landið
- Smábarnadeild við eygleiðing og talibólkum
- Talideild
- Sernámsdepilin skal tryggja, at lógarbundnu sernámsfrøðiligu uppgávurnar verða framdar.
Faldari um NSR
Trivnaðardeild, Tvørávegur 37, 800 Tvøroyri


text:
KOM OG LÆR TIL HÚSAVØRÐ
Nú hevur tú møguleika at læra til húsavørð í Føroyum. Hetta er fyrstu ferð hendan spennandi útbúgvingin verður boðin út. Bústaðir hevur í dag 253 leiguíbúðir, 70 verða í løtuni bygdar, og aðrar 200 eru ávegis. Stóra talið av leiguíbúðum ger, at okkum tørvar fleiri hendur.
HÚSAVØRÐUR
Húsavørðirnir eru andlit og hendur hjá Bústøðum úteftir og hava nógv samskifti við aðrar handverkarar og okkara leigarar. Húsavørðirnir gera vanligar ábøtur og smærri umvælingar av bygningum og íbúðum. Tá størri umvæl ingar verða gjørdar, samskipa húsavørðirnir hetta við aðrar handverkarar.
Húsavørðirnir gera inn og útflytingarsýn í samband við flyting. Harumframt hava húsavørðirnir umsjón við øllum okkara bygningum, taka sær av øllum tekniskum installa tiónum og røkta grøn øki og tún.
Sum lærlingur verður tú partur av einum húsavarðatoymi og kemur at luttaka í øllum arbeiðsuppgávunum.
UM TEG
Vit ímynda okkum, at tú ert fryntlig/ur og álítandi, hevur gott handalag og trívist við at hava nógv um oyruni. Eisini hevur tú tev og áhuga fyri handaligum uppgávum, teknisk um skipanum og hug at læra um tænastu, umsiting og viðlíkahald. Tú hevur góðar telduførleikar, fólkaskúlaprógv og koyrikort.
VIT BJÓÐA TÆR
Eitt lærupláss har tú m.a. lærir um viðlíkahald av bygning um og hita og ventilatiónsskipanum. Um røkt av grønum økjum og túnum. Harumframt verður dentur lagdur á, at tú lærir at leggja arbeiðir til rættis á besta hátt, bæði við atliti til tíðarætlanir og fíggjarlig viðurskifti.
Les meira um starvið og send umsókn á netinum á starvsportal.fo.
http://starvsportal.fo/job/laeruplass-a-bustoedum/


text:
Sverri Egholm
18.05.2017 - 20:43
Tíðindi > Uttanlands > Annað
Ein maður er handtikin fyri at hava koyrt inn í mannamúgvu á Times Square í New York. Ein 18 ára gomul kvinna hevur latið lív eftir hendingina, og 13 ára gamla systir hennara er særd. 22 fólk eru særd og koyrd á sjúkrahúsið.
Seinastu tíðina hava fleiri yvirgangsálop við at koyra inn í mannamúgvur verið í evropeiskum býum, men her er ikki talan um yvirgang, skriva útlendskir miðlar.
Hinvegin er talan um promillukoyring, upplýsa keldur fyri CBS. Bilførarin er í 20’unum og er fyrr tikin fyri at koyra rúsaður. Sambært vitnum sum New York Post hevur tosað við, royndi maðurin at rýma frá staðnum og sló eisini ein løgreglumann áðrenn hann var handtikin.


text:
UM HAVNARTRÆSMIÐJU
Alt innan snikkaraarbeiði
Havnar Træsmiðja er dygdarveitari innan snikkara arbeiði. Vit gera okkum ómak innan alt træarbeiði, eitt nú vindeygu, hurðar, trappur ella skáp.
Vit umvæla eins væl og vit gera nýtt, og hava eisini eitt málirúm, har vit lakera og mála inn búgv og annað.
Í løtuni starvast 9 mans við tilsamans yvir 150 ára royndum, og tað er tí næstan bert hugflogið, ið setur mark fyri, hvat vit kunnu gera innan træ arbeiðið.
Grøn orka
Vit arbeiða støðugt fyri at gera okkara virksemi so umhvørvisvinarligt sum til ber. Í hesum sambandi hava vit valt at hita bygningin í Mykines gøtu upp við brenniovni, ið brennur træspønir og leivdir av træi, ið vit ikki kunnu brúka til annað. Hetta merkir at eingin olja verður brúkt at hita upp við.
Hetta eru vit
Í eini fyritøku sum okkara, eru tað altíð starvsfólkini, ið eru berandi. Vit eru hepnir, at hava ein breiðan flokk av dugnaligum snikkarum, ið ger okkum førar fyri, at taka á okkum flest allar uppgávur.
- Tóri Nattestad Maskinsnikkari
- Karl Andor Danielsen Snikkari
- Johan Michelsen Snikkari
- Arngrímur Joensen Lærlingur
- Tummas Bærentsen Snikkari
- Óli Jákup Hansen Timburmaður
- Ásla Lindberta Sørensen Lærlingur
- Ludvík Súnason Lærlingur
- Páll Kjartan Nattestad Lærlingur
- Regin Herup Olsen Fyrifallandi


text:
Útvarpið hevur ilt í flowinum. Tað hoyrdist uppaftur í morgun, tá vetrarskráin fyri leygardagar fyrstu ferð varð roynd í almenna rúminum. Og júst har er einki sum Útvarpið. Tað definerar almenna rúmið. Og fyri sovítt hevur Útvarpið almenna rúmið sum uppgávu við ørgrynnu av lógum og fyriskipanum. Tað er sum við mínum egna arbeiðsplássi. Tað er sett á fíggjarlógina við eini nákvæmt defineraðari uppgávu, fígging, amboðum og manning m/k.
Men sæst og hoyrist hetta aftur við nýggjum frábrigdum, upplivingum og vælsignilsum, tá eitt nýtt skeið, nýggj skrá ella eitt nýtt ár byrjar og verður boðið út?
Eftir fínu endursendingina hjá Sissal Kampmann í morgun, tað er triðja ferðin at eg hoyri hana, er fyrsta brotið ein betongmorgunlestur úr fólkakirkjuni, sum eg virði, men aldri vitji, og so ein av handahógvi merktur tíðindauppleystur, so púra uttan sál, og so byrjar nýskapta og skrásetta fýratíma sendingin Nú er leygardagur. Ikki bara tað er leygardagur, men nú er leygardagur.
Tað er nú. Nú sum í útvarpsnærveru. Mínum elskuligasta nærverumiðili fyri øll, her og nú, og ikki sum fjaldur podkastur, tá summi tíma at lurta, kanska næsta ár í Jerúsalem.
Nú er leygardagur er eitt frálíkt hugskot. Í hvussu er á skriviborðinum. Men nú-nærveran er psst burtur nokkso skjótt. Orsøkin er longu avdúkað omanfyri. Tað eru ov nógvir bremsiklossar, kleppar, at skapa eitt frítt útvarpsflow ein opnan leygardag. Hin tyngsti og alvárligasti er beinanvegin fólkakirkjan. Hon hevur ov sterka og óreflektivt-sjálvsagda atgongd til Útvarpið. Tónleikavalið er í morgun tilvildarligt, íð hvussu er fataði eg ongan greiðan redaktionellan vilja at spæla akkurát tann tónleik, ið hoyrdur varð í morgun. Uttan Guðrun & Bartal, sum vórðu spæld av eini orsøk, sum var aktuelli filmurin hjá Sakarisi. Alt skal hava eina orsøk, tað er mítt ófrávíkiliga krav sum lurtari. Sum lurtari kenni eg meg harafturat lumpaðan, tí burtursæð frá fínum Facebook filmum av innvendu nátagrillini í Útvarpstúninum fyri teimum, sum allareiða eru til arbeiðis, er hetta akkurát somu sendingar, enntá við skerdari mikrofonmanning, varð upplýst frá morgunstundini. Allíkavæl er tilfarið sett á skrá undir nýggjari etikett, Nú er leygardagur, frá klokkan tíggju til tvey.
Fyrr hevur verið roynt at skapa eitt natúrligt útvarpsflow, ja beint fram at gloyma kubbandi klokkuna. Ístaðin skuldu vit fáa kringvarpsgullið borðið av heiði og inn í hvørja stovu, laiv, her og nú ein leygardag, og skapa meirvirði í livandi útvendum dialogi. Men hvat ger redaktiónin í hesum flowtanka? Tey seta tvey eini fyrst at diskutera og dissekera klokkuna, ikki bara eina og hvørja klokku, men ding-dong-kirkjuklokkuna. Kommonn. Hetta gongur ikki. Eg komi í tankar um butterfly-politikarin, sum fyri opnari útvarpsmikrofon mælti til, at ein landstýrismaður fekk stuðulspedagog. Hevði til í dag púra gloymt hasa ljóthvøssu mikrofonglósuna, sum kom aftur til mín úr Útvarpinum í morgun. Og tað ikki uttan orsøk.
Tí flow, tað er lurtaraynskið. Meira flow, kæra Útvarp!


text:
VOLVO kring Føroyar byrjar í dag
ítróttur20-07-2017 - 12:00 - Jóanis Nielsen
Í dag verður súkklukappingin Volvo kring Føroyar skotin í gongd, tað verður kl. 18 hjá Wenzel Ford og Volvo
Í ár verða tríggjar etapur, og tað verða tríggjar Landavegkappingar.
Tað verður kappast á tveimum teinum hvønn dag. Opin bólkur koyrur tilsamans góðar 350 km og Unglingar, Kvinnur og Motionistar koyra góðar 200 km tilsamans.
Ruturnar eru klárar, men vit bíða eftir góðkenning frá Løgregluni áðrenn vit kunngera ruturnar alment. Tað gera vit her á heimasíðuni og á Facebook - Súkkling og Triathlon í FØ.
Allar kappingar byrja og enda hjá okkara sponsori, sum í ár er Wenzel Ford Og Volvo.
Fyrsta kappingin byrjar kl. 18 hósdagin 20. juli. Allir luttakarar skulu møta kl. 17.
Kappast verður soleiðis:
Hósdagin 20. juli kl. 18. Møta kl. 17 hjá Wenzel Ford Og Volvo.
Fríggjadagin 21. juli kl. 18. Møta kl. 17 hjá Wenzel Ford Og Volvo.
Leygardagin 22. juli kl. 15. Møta kl. 14 hjá Wenzel Ford Og Volvo.


text:
Grundarlagið undir tryggleikanum hjá landsins borgarum er, at landið hevur eitt gott heilsuverk, og at nøktandi umstøður eru til gomul og veik.
Røktarheimið í Vestmanna
Ár: 2011
Boðanesheimið
Í 2006 gjørdi Tórshavnar kommuna av at fara undir at byggja nýtt røktarheim á Boðanesi. Hetta hendi eftir, at tørvur leingi hevði verið á fleiri røkta
Mørkin
Ár: 2007 Byggiharri: Sunda kommuna Areal: Uml. 2000 m2 Kostnaður: 32 mio. LBF -
Røktarheim í Klaksvík
Ár: 2011
Tjarnargarður
Ár: 2007
Hamragarður
Ár: 2010
Landssjúkrahúsið
Fyrst í øldini varð farið undir at útbyggja Landssjúkrahúsið, og í 2005 stóð tann nýggi, svarti bygningurin við m.a. stásiligu móttøkuhøllini liðugur.


text:
Stórt alment tiltak verður í skúlanum á Giljanesi hósdagin
mentan21-04-2017 - 12:27 - Jóanis Nielsen
Tiltakið snýr seg, um hvussu vit øll í felag kunnu styrkja felagsskapin millum tey ungu, foreldur, grannar, ítróttarfeløg og samkomur vm í Vágum.
Sørvágs- og Vága kommuna skipa, saman við SSP, fyri einum almennum tiltakið hósdagin tann 27. apríl klokkan 19.00 til 20.30 í skúlanum á Giljanesi. Evnið hetta kvøldið verður, hvussu vit í øll í felag kunnu styrkja felagsskapin millum tey ungu, foreldur, grannar, ítróttarfeløg og samkomur vm.
Skráin sær soleiðis út:
- Eyðdis Hartmann Niclassen, borgarstjóri í Vága kommunu, bjóðar vælkomin.
- Árni Einarsson greiður frá, hvussu tey arbeiða í Íslandi. Árni er útbúgvin kandidatur innan útbúgving og pedagogik á hægri lærustovni í Íslandi. Hann hevur nógvar royndir innan foreldra samstarv/skúlar og fyribyrging innan alkohol og rúsevni millum tey ungu í Íslandi.
- “Marujoto” spæla 2 løg. (Tónleikarar frá musikskúlanum)
- Ragnar í Haraldstovu, SSP umboð og politistur, greiður frá arbeiðinum her vesturi.
- Jan Johannesen, narkopolitiið, greiðir frá arbeiðinum kring landið.
- Aimé Jacobsen, borgarstjóri í Sørvági, tekur saman um og endar tiltakið.
- Aftaná verður møguleiki at fáa sær kaffi/the/ køkur og tosa við luttakararnar. Møguleiki verður eisini fyri at tosa við SSP umboðini í Vágum.


text:
Í einum kjallara á Kjalnesi í Kollafirði stendur Tambar, nýggja fimmmannafarið hjá Róðrarfelagnum Knørri. Tað er Terji Reinert Jakobsen, sum smíðar, og nú eru flábondini íkomin og remmuborðið og rimin eftir at laða.
Tað var í summar, at Róðrarfelagið Knørrur gjørdi av at byggja nýtt fimmmannafar aftur at teimum báðum, sum felagið longu hevur, Píli og Jallinum. Ikki fyri at geva rúm fyri fleiri manningum, men fyri at geva verandi manningum betri umstøður, tí nú verða eftir ætlan tvær manningar um hvønn bátin í staðin fyri tríggjar, sum vanligt hevur verið. Tá verður lættari at finna høgligar venjingartíðir, og møguleikarnir at hita upp á stevnum verða betri.
Terji Reinert Jakobsen lærdi bátasmíð hjá Símun Johan Wolles á Eiði og verður nú alt meira umbiðin sum bátasmiður hjá kappróðrarfeløgum. Tambar er ellivti kappróðrarbátur hjá Terja, síðan hann byrjaði at smíða hesar bátar í 2007. Hann hevur mest smíðað fimmmannafør, men seksmannafør og áttamannafør hevur hann eisini gjørt.
Bátarnir líkjast teimum hjá Sámali Hansen í Runavík, tó at onkur munur er. Eitt nú leggur Terji seg eftir at hava bátarnar breiðari um lærið oman fyri vatngangin, so at meiri av árini kann vera innanborða og meira harvið kann setast á.
Sum aðrir bátar hjá Róðrarfelagnum Knørri hevur Tambar navn sítt úr kvæðinum um Ormin Langa og eitur eftir boganum hjá Einari Tambarskelvi. Róðrarfelagið Knørrur hevur annars átt tveir Tambar áður. Tann fyrsti kom í 2007, sama ár, sum Terji fór at smíða kappróðrarbátar. Annar kom í 2008, og nú kemur tann triði í røðini.
Tambar verður ætlandi liðugur í januar og verður tá nýggjasta fimmmannafarið í føroyska kappróðrarflotanum.


text:
Býarbókasavnið
- bókasavnstænasta til lesandi og granskarar á Setrinum
Bústaður:
Niels Finsens gøta 7
100 Tórshavn
tlf. 302030
bbs(at)bbs.fo
www.bbs.fo
Avgreiðsla:
Mánadag - hósdag: kl. 9.00-21.00
fríggjadag: kl. 9.00-18.00
leygardag: kl. 10.00-16.00
sunnudag: kl. 14.00-17.00
Á Býarbókasavninum eru góðar umstøður at sita og lesa og gera uppgávur. Bókasavnið hevur flestallar føroyskar bøkur og eitt stórt úrval av útlendskum føgrum bókmentum og yrkisbókmentum og haraftrat føroyskar ljóðbøkur og eitt úrval av donskum. DVD-filmar eru eisini til láns.
Býarbókasavnið heldur øll føroysk bløð og tíðarrit og eitt úrval av útlendskum. Eldri tíðarrit kunnu lænast heim við. Bókasavnið hevur somuleiðis handbøkur, leksika og orðabøkur. Aftrat tí kemur eitt úrval av leksika og handbókum á netinum, tó er bert atgeingi á bókasavninum.
Vilt tú læna eina bók ella grein, sum bókasavnið ikki eigur, kann Býarbókasavnið royna at útvega tilfarið frá einum øðrum bókasavni.
Tað er ókeypis at nýta teldur, skannara og prentarar, men kostnaðurin at prenta út er 1 kr. fyri arkið.
Eisini ber til at kopiera, faxa og laminera á bókasavninum. Til ber at lesa um prísin av hesum á heimasíðuni hjá Býarbókasavninum.


text:
Grein um trolaramenn og strongd
Dan Klein --- 30.04.2018 - 07:08
Í nýggjari grein um kanning av strongd hjá føroyskum trolaramonnum í Barentshavinum, kemur fram, at arbeiðið er ikki strongdarelvandi, men heldur hinvegin.
Í 2004 tók Deildin fyri Arbeiðs- og Almannaheilsu stig til eina kanning av fimm trolaramanningum, sum fóru í Barentshavið beint eftir ársskiftið. Endamálið var at finna út av, um hesir 2-3 mánaðirnir uppi í myrkrinum við vanligum trolaraarbeiði var strongdarelvandi ella ei.
Háttalagið var at samla inn land og spýtt frá monnunum, áðrenn teir fóru til skips, tríggjar ferðir á sjálvum túrinum umframt nýggja roynd beint eftir heimkomu. Eisini svaraðu teir spurnabløðum, máldu blóðtrýst v.m. Land- og spýttroyndirnar vórðu kannaðar fyri hjánýrabarkhormon (kortisol) á Arbeiðsmiljøinstituttinum í Keypmannahavn.
Úrslitini eru nú gjørd upp saman við roynda arbeiðsmedisinaranum, við serkunnleika í strongd, Bo Netterstrøm. Niðurstøðan er óvæntað tann, at hesin vártúrurin í Barentshavinum, ikki var strongdarelvandi, men heldur hinvegin, tí strongdarhormonið minkaði, sum túrurin leið og vaks aftur, tá teir komu heim.
Tað áhugaverda er, hví so er? Vanliga siga vit, at skiftiholdsarbeiði og náttararbeiði eru strongdarelvandi, men tað kann vera, at føstu vaktirnar umborð, kendar arbeiðsuppgávur og regluligur kostur viðvirka til at fyribyrgja strongd. Í hesum tíðum, har nógvur áhugi er altjóða fyri orsøkum til strongd, serliga hjá teimum við náttararbeiði, eru hesi úrslit áhugaverd, og kunnu møguliga verða grundarlag undir framhaldandi gransking.
Við í arbeiðinum vóru frá byrjan sjúkrarøktarfrøðingur við serkunnleika innan arbeiðsumhvørvi Anna Maria Simonsen, enskur lækni David Isaacson, sum arbeiddi sjálvboðin á deildini við tilfarinum, og fyri teimum kemisku analysunum stóð Åse Marie Hansen, tá granskari á Arbeiðsmiljøinstituttinum í Keypmannahavn, umframt Pál Weihe, yvirlækni og leiðaru fyri Deildini fyri Arbeiðs- og Almannaheilsu og Bo Netterstrøm fyrrverandi yvirlækni í arbeiðsmedisin í Keypmannahavn.
Granskingin varð stuðlað av Fiskivinnugransking og Amerada Hess Føroyar.


text:
Ran hevur framvegis góðan fiskiskap
Vinna06-02-2018 - 22:46 - Jóanis Albert Nielsen
Tað hava 6 føroysk skip roynt á Flemish Kap í ár, 5 av teimum hava roynt við línu, og eru øll á veg til Føroyar, tey verða heima í morgin og hósdagin.
Ran er einasti føroyski frystitrolarin ið hevur roynt á Flemish Kap, teir hava nú fiskað í 19 dagar.
Ran hevur fiskað góð 260 tons av svartkalva og kongafiski, av teimum eru góð 200 tons svartkalvi, sí annars talvuna niðanfyri.
Ran lastar góð 400 tons, skipari henda túrin er Heri Poulsen, tað eru 22 mans við.
NAFO øki 3L


text:
Góð byrjan uppá 2018
Í fyrsta venjingardysti okkara vunnu vit heili 4-1 á EB/Streymi á Eiði. Hálvleikstøðan varð 1-0 til okkum, men kanska ikki heilt uppiborið. Tó kann eingin mótmæla endaliga úrslitinum. Málskjúttar okkara vórðu Sølvi, Gilli, Jón og Janus.
Væl var ruddað á Hólmanum í dag, so umstøðurnar at spæla, undir góðu ljósunum, vóru avbera góðar, hóast tað var kalt. Nakað er sjálvsagt eftir at gera, bæði inni í húsinum og rundan um vøllin, men, tá alt stendur liðugt, eiga eiðismenn og sundalagsfólk við, ein sanna perlu av einum stadion.
Heimaliðið byrjaði best, og vit høvdu nokk at gera við at royna at steðga mongu álopunum, ið skolaðu oman yvir verju okkara. Tað gjørdist tó ikki serliga vandamikið, og Ivan hevði ikki stórvegis at gera í málinum.
Brádliga, sum so ofta í fótbólti, kom so mál í hinum endanum. Ken fekk ein bólt miðskeiðis á teirra hálvu og trekti oman í vinstru síðu. Hann legði flatt innfyri til Sølva, sum fekk skot á. Málverjin átti kanska at hildi, men tað gjørdi hann ikki, og bólturin hoppaði inn um málstrikuna til 1-0 til okkum.
Hetta var í 27. minutti, og, stutta løtu seinni, hevði heimaliðið sín einasta veruliga møguleika í fyrra hálvleiki. Eftir innlegg kom ein at standa væl innarliga í brotsteiginum og skallaði, men Ivan helt, hóast fleiri sóu hann í netinum.
Einar 5 minuttir fyri hálvleik, kom Martin, sum spældi í álopinum saman við Ken, framvið í høgru og legði flatt inn móti fremru stong, har Ken kom, men varð júst ov stuttur.
Vit skiftu alt liðið í hálvleikinum, eins og EB/Streymur gjørdi. Eftir mongu skiftini vóru vit greitt sterkara liðið. Vit høvdu nógvar stórar møguleikar, serliga systkinabørnini Gilli Samuelsen og Karl Weihe, abbasynir Magna Thomassen í Sandavági, saman við Jón, Janus og Teiti, gjørdu lívið trupult hjá heimaliðinum.
Málið til 2-0 kom í 12. minutti av øðrum hálvleiki. Janus fekk bóltin einar 15 metrar inni á egnari hálvu. Hann fekk gott pláss og trekti væl inn á hina hálvuna, haðan hann legði ein sera góðan bólt í banan hjá Gilla, sum rann ígjøgnum og, einsamallur við málverjanum, var han ísakaldur og setti bóltin í meskarnar. Flott avrik frá bæði Janus og Gilla.
Um miðjan 2. hálvleik varð 3-0 til okkum. Ndende, sum spældi í miðverjuni, kom nakað niðan á vøllin við bóltinum. Hann spældi ein góðan bólt oman í vinstru til Gilla, sum setti ferð á og legði síðan bóltin inn í brotsteigin til Jón. Jón sneiddi ímillum tveir ella tríggjar og smekkaði bóltin í netið.
Umleið 5 minuttri seinni bleiv tað 4. Janus spældi bóltin við uttari síðu av høgra fóti djúpt í vinstru síðu, har Jón vann ein nærdyst. Jón trekti nakrar metrar og legði so flatt inn í brotsteigin. Vit høvdu fleiri mans klárar, men hesir fingu ikki skot á, men uttanfyri brotsteigin stóð Janus aftur, og hann stýrdi bóltin ísakalt í netið til 4-0 til okkum.
Móti endanum bleiv enn stuttligari í Thomassen leguni, tá Ragnar Weihe kom á vøllin, so tríggir teir fremstu vóru Gilli Samuelsen, og systkinabørnini, brøðurnir Karl og Ragnar Weihe.
5 minuttir fyri hálvleik fekk heimaliðið eitt troystarmál, so endaliga støðan gjørdist 4-1 til okkum.
Liðið, 1. hálvleikur: Ivan Stojkovic; Jóannis á Steig, Niels Mouritsen, Martin Tausen, Fríði S. Joensen; Asbjørn Heðinsson, Tór-Ingar Akselsen, Sølvi Egilsson (Henning S. Joensen, 29.), Høgni E. Nielsen; Ken Fagerberg, Martin H. Dam.
Liðið, 2. hálvleikur: Silas Eyðsteinsson; Hørður Egilsson, Ndende, Dann Fróðason, Petur G. Dalbø; Janus S. Samuelsen, Solomon Kwao, Gilli Samuelsen, Teitur Olsen; Jón K. Poulsen (Karl Weihe, 77.), Karl Weihe (Ragnar Weihe, 71.).


text:
Etikkur og umhvørvi
Norska Tekniske Vitenskapsakademiet, NTVA, hevur givið út frágreiðingina Etikk i møte med klimaendringene. Bør alle mennesker ha samme rett til utslipp av klimagasser? Tað er Inge Johansen, professari, sum hevur skrivað frágreiðingina.
Her verða ymiskar síður av sambandinum millum umhvørvisbroytingar og einstaklingar umrøddar. Endamálið er m.a. at økja áhugan hjá studentum at leita sær meira vitan um etikk, veðurlag, I-/U-landsspurningar og orku. Les frágreiðingina á heimasíðuni hjá NTVA


text:
Ein av niurst°unum ß rßstevnuni var, at ß nˇgvum °kjum er nřtslan av reinsifiski Ý alivinnuni enn ß byrjunarst°i, og t°rvur er tÝskil ß, at fel°g og stovnar samskifta og samstarva innan hetta °ki. Eisini yvir landam°rk.
Endamßli vi reinsifiski er at sleppa undan trupulleikum vi l˙s, og harvi gera ta ˇneyugt at vigera laksin fyri l˙s.
Reinfiskar eru fiskasl°g, sum vera br˙kt til at eta l˙s av laksi, og Ý F°royum vera rognkelsir br˙kt til hetta endamßli. Arastani vera eisini nřtt onnur sl°g av reinsifiski, eitt n˙ sonevndir varrafiskar. Ors°kin til, at vit einans nřta rognkelsir Ý F°royum er tann, at hesi liva Ý f°roysku firunum, mean varrafiskar ikki finnast her.
Umlei 200 fˇlk ˙r fimm londum Ý Noruratlantshavi ľ F°royar, ═sland, Noreg, Skotland og ═rland ľ luttˇku ß rßstevnuni. Eitt umbo frß hv°rjum luttakaralandi lřstu st°una vi reinsifiski Ý teirra landi vi fokus ß framleislu og nřtslu av reinsifiski Ý alivinnuni. Hendan leiklutin fyri F°royar hevi Kirstin Eliasen, samskipari og granskari ß Fiskaaling.
Hˇast avbjˇingar eru ß ymsum °kjum, var felags niurst°an hjß teimum luttakandi londunum, at felli av reinsifiskum enn er alt ov h°gt, og tÝ er stˇrt r˙m fyri betringum.
VŠntandi verur rßstevnan, sum var tann fyrsta av sÝnum slagi, eitt afturvendandi, ßrligt tiltak.
Um nakar ynskir at vita meira um hetta, ber til at ringja til Kirstin Eliasen, tlf. 774703.


text:
Smurdu Wales av 3-0 - silvurið heima. Samrøður frá Rás2 og 62 myndir
EM-landsliðið helt fram, har tað slepti í morgun og vann seinasta dystin 3-0.
Føroysku kvinnurnar løgdu fyri sum eitt ódnarveður og vunnu fyrsta settið heili 25-4, eitt sera væl leikt sett uttan nakrar feilir, og samstundis tað sum er vunnið við størsta málmuni í kappingini.
Næsta settið var eitt sindur trivlandi aftaná stórsigurin í 1. setti, og liðini fylgdust upp til 16-16 - sum oftast við Wales frammanfyri. Men so setti føroyska liðið propp í og vann 25-18.
Í triðja settinum tóku føroyska spælararnir seg saman og vunnu 25-15 og harvið dystin 3-0.
Og silvurið er komið upp á pláss.
Mynd: Frá vinstru Turið Búadóttir og Eva Gunn Niclasen eftir at silvurið er komið í hús
Rás2 samrøður
Hoyr samrøðurnar Óli G. Samuelsen á Rás2 gjørdi við Turið Búadóttir og Sáru Vatnhamar. Hoyr eisini samrøðurnar Óli gjørdi við Honnu Helenu Weihe Simonsen og føroyska hagtalsmannin Andreas L. R. Zachau. Alt hetta hoyrir tú á in.fo her!
Nú verður bíðað í spenningi eftir dystinum, sum Luksemborg skal spæla ímóti Liktenstein klokkan 18.00 í kvøld, tí teoretiskt kunnu Føroyar enn vinna gullið, men tað krevur, at Liktinstein vinur 3-0 ella 3-1. Vit vænta tað ikki, men liva í vónini... Tann dysturin verður stroymdur á Facbook-síðuni hjá flogbóltssambandinum í Liktinstein (ikki í bestu góðsku).
Harafurat er livescore á hesum leinki.
Alt annað viðkomandi fyri kappingina finnur tú á heimasíðinu hjá CEV her, t.d hagtøl, úrslit/støður, dystarskrá o.a.


text:
Útgevari
Ert tú útgevari ella framleiðari?
Avhending av skyldueintøkum
Ein av høvuðsuppávunum hjá Landsbókasavninum er at savna inn, skráseta og varðveita alla føroyska útgávu av bókmentatilfari, tvs. allar føroyskar bókmentir, og alt sum er skrivað av bókmentum um Føroyar og av føroyingum.
Ein av grundstuðlunum undir at røkja hesa uppgávu er skylduavhendingin, sum fevnir um at avhenda eintøk til Landsbókasavnið av øllum verkum, útgivnum í Føroyum. Skyldan er galdandi uttan mun til í ella á hvørjum miðli verkið fyriliggur.
Lesið meira um hetta á: Skylduavhending
Øll verk, útgivin í Føroyum, verða skrásett í føroysku tjóðbókaskránni
Til ber at leita í bókaskránni eftir øllum, sum er skrásett á Landsbókasavninum, bæði føroyskum og útlendskum.
ISBN og ISSN
ISBN-skrivstovan á Landsbókasavninum umsitur føroysku ISBN-skipanina, og har skulu útgevarar venda sær, um teir ætla at skráseta seg sum ISBN-forlag við egnari ISBN-umsiting.
Er talan um stakar útgávur frá útgevara, sum ikki hevur egna ISBN-umsiting, eigur viðkomandi at venda sær til Bókamiðsøluna á tel. 313756 at fáa støk ISBN-nummur.
ISSN-skipanin verður Føroya vegna umsitin av donsku ISSN-skrivstovuni á Kongaliga bókasavninum í Keypmannahavn, ISSN Danmark.
Lesið meira um hetta á: ISBN-skrivstovan
Aðrar tænastur til útgevarar
Landsbókasavnið hevur umframt bókligu søvnini eisini onnur søvn, eitt nú smærri myndasøvn og eitt stórt handritasavn, sum kunnu brúkast í útgávuhøpi. Eisini hava vit allar føroysku avísirnar á mikrofilmum, sum kunnu lesast við okkara avíslesarum.
Set teg í samband við Landsbókasavnið á tel. 340525, ella støkk inn á gólvið hjá okkum, um tú hevur áhuga í hesum.


text:
Hygg at hesum filmi á talvuni. Filmurin er lýsing hjá einum valevni til løgtingsvalið í 2015. Hvønn flokk umboðar valevnið? Hvussu ber valevnið boðskapin fram? Hvat er endamálið við filminum? Hvør er við í filminum og hvør er støðan? Greið frá leiklutunum í filminum. Greið frá, hvussu ljósið er brúkt í filminum. Hevur tú sæð aðrar flokkar brúka hesa støðu, sum filmurin byggir á? Met um, hvønn málbólk flokkurin ætlar at náa. Gev karakter og grundgev.
Hygg at hesum filmi, sum er gjørdur til løgtingsvalið í 2015. Hvønn flokk umboðar valevnið? Hvør er boðskapurin, sagdur í einum setningi? Hvussu ber valevnið boðskapin fram? Hvat er endamálið við hesum filminum? Greið frá samskiftisstøðuni. Hvør er við í filminum? Met um, hvønn málbólk valevnið tosar við. Gev karakter og grundgev.
Lesið henda tekst frá bispi um fólkakirkjuna og løgtingsvalið. Greinið, hvat prestur sigur. Kannið eftir, um nøkur orsøk er til, at bispur henda dag skrivar júst henda tekst. Er teksturin ein kunngerð, tíðindi ella vinaráð? Greiðið frá, hvør munur er á tílíkum tekstum.
Siður er, at politiskir veljarafundir enda við tjóðsanginum. Her er ein upptøka av tjóðsanginum á ólavsøku í 2011. Hvønn týdning hevur sangurin, tá hann verður brúktur á ólavsøku og at enda partapolitiskar veljarafundir við? Verður Gud nevndur í sanginum? Kannið eftir um sangurin stendur í sálmabókini ella nakrari aðrari sangbók, sum samkomur brúka. Tá bispur sigur, at kirkjan ikki er partur av valstríðnum, hví verður so hesin sangur brúktur á veljarafundum? Kundi ein annar sangur verði brúktur at enda partapolitiskar veljarafundir við? Kundi ein annar sangur, sum ikki nevnir Gud, verði brúktur sum tjóðsangur? Kennir tú onnur høvi, har tjóðsangurin verður brúktur?
Temasíðan er um løgtingsval og fólkastýri.
Málbólkurin er lærarar og næmingar í miðdeild og hádeild í fólkaskúlanum.


text:
Kuvait
Lýðveldið Kuvait (arabiskt; دولة الكويت ella Dawlat al-Kuwayt) er eitt lítið land í Miðeystri. Høvuðsstaður er Kuwait City, og londinum hevur umleið 3,5 millionar íbúgvar. Í vestri hevur Kuvait mark við Saudi-Arabia, í norðri við Irak, og í suðri er Persaflógvi.
Á føroyskum verður landið við hvørt stavað Kuveit, men eftir føroyskum stavsetingarreglum eigur tað at verða stavað Kuvait[1].
Innihaldsyvirlit
Søga[rætta | rætta wikitekst]
Í 1990 tók Irak Kuvait. Innrásin var atvold til Flógvakríggið, tá ið altjóða herlið við USA á odda róku irakar norður um aftur markið.
Búskapur[rætta | rætta wikitekst]
Stórar oljukeldur hava gjørt Kuvait ovurríkt, og oljuídnaður er høvuðsvinna. Áðrenn olja varð funnin har í 1940-árunum, var landið fátækt og lítið framkomið. Men stóri oljuútflutningurin hevur gjørt tað til eitt av ríkastu londum í heiminum. Ovurstóra ríkidømið í Kuvait sæst aftur í til dømis dýrum bilum og stórsligum byggingum sum vatntornunum í høvuðsstaðnum.
Irakska innrásin var sonn vanlukka fyri Kuvait. Tá ið irakar tóku seg aftur, settu teir eld á nógvar oljubrunnar, og hetta fekk álvarsligar avleiðingar fyri alt har um vegir og búskap landsins. Nógv olja rann í havið, og fuglur og sjódýr doyði. Nógv spreingievni og óbrostnar minur lógu eftir í oyðimørkini. Enn er ikki liðugt at rudda upp eftir flógvakríggið.
Fólkið[rætta | rætta wikitekst]
Lívskorini eru góð; fólkið rindar ikki skatt, og skúlagongd, sjúkraviðgerð og mangar aðrar samfelagsveitingar eru ókeypis.
Landafrøði[rætta | rætta wikitekst]
Kuvait er innast í Persaflógva. Landið er lítið, og meginparturin er oyðimørk.


text:
Fyri fyrstu ferð er tað nú møguligt - um tú hevur FHS - at søkja inn á 2 ára Búskaparbreyt (áður kent sum HH) í Miðnámsskúlanum í Suðuroy. Um undirtøkan er nóg góð, byrjar tann fyrsti flokkurin í august 2017. Hetta merkir, at Búskaparbreytin, sum er ein 3 ára gymnasial miðnámsútbúgving, kann verða tikin uppá 2 ár.
Í útbúgvingini verður serligur dentur lagdur á búskaparlig- og samfelagslig evni innan roknskap, marknaðarførslu og samfelagsbúskap. Eisini verður dentur lagdur á mál og altjóða viðurskifti. Hava hesi evni tín áhuga, ella tú ætlar tær eina lestrar- ella yrkisleið innan hesi øki, er er Búskaparbreytin fyri teg.
Fyri at verða tikin inn á 2 ára Búskaparbreyt krevst, at tú hevur lokið FHS prógv.
Búskaparbreytin er partur av eini gymnasialari útbúgving. Gymnasiala útbúgvingarskipanin er sett saman av seks ymiskum breytum, sum hvør sær hava síni eyðkenni. Breytirnar geva tær møguleika at velja gymnasiala útbúgving eftir egnum áhugamálum og ætlanum.
Les meir um gymnasialu útbúgvingarskipanina her
Kravdar lærugreinar
2 BB (1. árið):
3 BB (2. árið):
Vallærugreinar
2 BB (1. árið):
3 BB (2. árið):
Námsætlanir til lærugreinarnar kunnu heintast her.
Tilber eisini at lesa úr nýggja yrkisfaldarinum her
Búskaparbreytin gevur tær møguleika at søkja um upptøku á øllum hægri lærustovnum. Tær lærugreinir og tey lærugreinastig tú velur kunnu ávirka tínar møguleikar at koma beinleiðis inn á einstakar útbúgvingar. Tí er umráðandi at kunna seg um hesi viðurskifti áðrenn man velur vallærugreinir og lærugreinastig.
Útbúgvingin hevur tvey greið mál. Í fyrsta lagi at fyrireika teg til hægri lestur á handilsháskúla ella universiteti. Í øðrum lagi fyrireikar búskaparbreytin teg eisini til at fara í læru.
Búskaparbreytin gevur sostatt atgongd til:
Lestrartíð: 2 ár
Fíggjarviðurskifti: Lestrarstuðul
Upptøkukrav: FHS


text:
Lívsgátan
Av Rasmus Christoffer Effersøe.
Blóman bar blöðini mjöllhvít kring sólgula eyga — Baldurs-brá, skapt til at blíðka menniskjans huga;
systrar hon átti, prýddar í óskornum stakki, so fríðar at skoða;
summar sær læntu bjartasta avglans av sól, sum roðandi sökkur í kavið,
aðrar í litinum bóru sær prís fram fyri reinastu várluft og djúpbláa havið.
Heysttíðin herjandi kemur, tá fölnar alt fagurt av foldum,
liljur og litfríðar rósur mata brátt maðkar í moldum.
Sat tá, óansað av öllum, sum flagsa frá blómu til aðra,
duld millum fölnandi blóð, fruktin, sum skapt er til leingi at vara.
Vermandi vársól vekjur upp fræið til verðandi vöxtur at spíra;
vísmonnum væl er tað kunnugt, teir vita jú »lóg, sum man verðini stýra«.
Spyr teir: hvör gjördi ta lóg? hvör ræður við fornastu rúnum?
Svara teir ei, so spyr tú barnið, sum stetlar í túnum.
Gátuna hevir tú gitna, um kærleikin vermir títt hjarta.
Gleð teg við blóming, við lívið og ljósið tað bjarta;
gleð teg, tí nakað tú eigir, gjört til at vara um aldur og ævir;
gleð teg, tí ein er, sum lógina gjördi og enn yvir lógini ræður.


text:
On an isolated island, Ester goes about her mundane life, quietly obeying her religious parents. One day the rebellious Ragna moves to town, and together they enjoy the summer nights, dreaming about something different, something better.
Ester (Juliett Nattestad) býr í lítlu bygdini við havið, hon gongur í sunnudagsskúla, keðir seg og onki hendir. Alt hetta broytist tá Ragna (Helena Heðinsdóttir) flytur til bygdina. Gjøgnum Ragnu letur ein nýggjur heimur seg upp, ein heimur uttan mørk. Men Ragna hevur trupulleikar at dragast við, og Ester lærir skjótt, at frælsi og val hava avleiðingar. Saman droyma tær um at sleppa burtur, men gera sær ikki rættiliga far um, hvat tær flýggja undan, ella hvagar tær skulu fara.


text:
Fleiri enn 700 ungdómar til ítróttardag750 ung fólk í aldrinum 13-14 ár savnast fríggjadagin 9. maj til ein felags ítróttardag í Havn. Tað er Fólkaheilsuráðið, ið skipar fyri hesum tiltaki í sambandi við málið at halda árgang 2000 roykfrían
Tað verður lív í á ítróttarøkinum í Gundadali fríggjadagin 9. maj, tá fleiri enn 700 ung fara at seta rørslu, heilsugóðan mat og tað at vera roykfrí í hásætið.
Fólkaheilsuráðið hevur bjóðað øllum 7. flokkum í Føroyum til Havnar á ítróttardag í sambandi við, málið at halda árgang 2000 roykfrían. Næsta ár fer Fólkaheilsuráðið at kanna í hvussu stóran mun, hetta málið er rokkið.
Tórsbreyt, Ovari vøllur, Niðari vøllur og Tórsvøllur verða allir á tremur við gentum og dreingjum, sum sleppa at royna seg í ymsum øðrvísi, stuttligum rørslu- og ítróttarspølum.
Ítróttarbreytin í Nám X fer at hjálpa til við at standa á støðunum við teimum ymsu spølunum.
Og saman við Torfinni Højgaard, sum er limur í Fólkaheilsuráðnum og lærara, og ítróttarlærarunum John Petersen og Birnu Thomassen, er innihaldið sett saman til ein virknan dag.
Tað sunna í miðdepilin
Dagurin byrjar longu klokkan 9 í ítróttarhøllini á Hálsi, har tey ungu verða bjóðað ein sunnan morgunmat við Skyr og frukt. Eisini verður skipað fyri eini stuttari felags upphiting, áðrenn farið verður út á vøllirnar.
Á middegi fáa tey ein góðan matpakka , har høvuðsendamálið er, at tey ungu verða mett av leskiligum, sunnum og heilsugóðum mati, áðrenn tey aftur skulu út at røra seg seinnapartin.
Tiltakið endar við einum braki av eini konsert við Jens Marna Hansen, sum fer at runda dagin av við eini útikonsert – eisini á ítróttarøkinum í Gundadali.


text:
Útbreiðsla av makreli og sild í juli 2017
Dan Klein --- 01.09.2017 - 09:15
Felagskanningin av makreli í juli 2017 vísti, at nøgdin av makreli í Norðureysturatlantshavi var størri í ár enn í fjør, meðan nøgdirnar av sild var nakað minnið enn í fjør. Nøgdin av svartkjafti var eitt vet hægri enn í fjør.
Fimm skip luttóku í kanningini, m.a. Tróndur í Gøtu fyri Føroyar og Finnur Fríði, sum var leigaður at gera kanningarnar fyri Grønland. Nú tølini frá øllum skipunum eru sett saman, vísa úrslitini, at makrelurin stendur víða um í Norðureysturatlantshavi, meðan útbreiðslan av sild er meira avmarkað.
Makrelurin stendur frá heilt norðarlaga í Norðsjónum og norður móti Svalbard og vestur í eysturgrønlendskan sjógv. Ein munur í 2017 er, at minni er til í sunnara partinum av grønlendska økinum, meðan nógvur makrelur er á markinum millum grønlendskan og íslendskan sjógv. Eisini er minni fram við norsku strondini í ár og í økinum sunnan fyri Ísland og Føroyar. Kanningarnar í ár vátta, at 2014 árgangurin av makreli er væl omanfyri miðal, sum ábendingar vóru um í fjør.
Sildin stendur, eins og undanfarin ár, í einum samanhangandi belti úr landsynningi í útnyrðing. Frá norðast í Norðsjónum, eystan og norðan fyri Føroyar, í ein útnyrðing yvir móti Íslandi og inn í kalda sjógvin norðan fyri Ísland, heilt inn í grønlendskan sjógv. Tó er sera lítið av sild í altjóða og norskum øki. Tó so, 2013 árgangurin sást út fyri Finnmørkini í ár, eins og millum vaksna stovnin longur vesturi. Hesin árgangurin, saman við 2009 árganginum, fara vónandi at økja um gýtingarstovnin komandi árini.
Hetta er annað árið at svartkjaftakanningar verða gjørdar í hesum kanningunum. Svartkjaftur var at síggja mestsum í øllum økinum, undantikið í kalda økinum norðan fyri Ísland og í grønlendskum øki.
Havstovan
31. august 2017


text:
Malagavín
Malagavín stavar frá býnum við sama navnið á sólstrondini í Spania. Upprunaliga var tað kallað Málaga siroppur, tí tað var so søtt. Í dag eru nógv ymisk sløg av Malaga, og tey spenna frá at vera søt til at vera hálvturr. Liturin kann vera alt frá gulum til svart, og smakkurin fer frá at vera fruktkendur og lættur, serliga í ungum vínum, til at vera meiri samansettur og tungur í teimum búnu vínunum. Fínaru sløgini av Malaga verða goymd á eikifati í 2 til 5 ár, men fínaru sløgini ligga longri.


text:
Skal Anita vera ímyndin av føroyska fiskivinnupolitikkinum?
Summi føroysk skip fiska í dag við útlendskari manning og einum føroyingi umborð sum flaggskipari, og einki av hesum tilfeingi kemur føroyska samfelagnum til góðar. Skipini hava føroyskan uppruna, og fiska við føroyskum fiskiloyvi – men aftanfyri alt er ein privatur einstaklingur, ið hevur selt føroysku virðini til útlond, og letur útlendsku manningina sigla undir vanvirðiligum korum.
Í gjárkvøldið sendi Kringvarpið frálíku sendingina “Anita”,
ið gav okkum innlit í málið um garnbátin Anita. Umborð á bátinum hendi ein
syrgilig vanlukka, ið kravdi mannalív. Ein 34 ára gamal indonesiskur maður varð
slongdur fyri borð 11.februar, og lat lív. Hetta málið kunnaði fólkið um, at
tað eru lágløntir útlendingar, sum koma til Føroyar við føroyskum fiskiloyvum.
Føroyar lata hesi fiskiloyvini útskrivað, men trupulleikan loysa vit ikki í
Føroyum – hann skal sendast til Uttanríkismálaráðið í Danmark.
Føroyska Sjóvinnustýrið metti ikki, at teir skuldu taka
skipið Anitu inn aftaná vanlukkuna, og vil tað siga, at Sjóvinnustýrið metti,
at trygdin umborð á bátinum Anita var í lagið, tí tað er ábyrgd teirra. Stjórin
í reiðarínum vildi vera við til, at tað var góð terapi at lata teir sigla
víðari. Eg loyvi mær at siga, at hevði tað ikki verði góðtikið hevði talan
verið um ein føroying, ið var farin fyri borð. Hvussu kunnu vit tá taka synd í
londunum longri burtur, har rotinskapur og siðspilla gongur fyri seg? Vit seta í
sama mun útlendingar í júst somu støður á okkara kæru oyggjum, ið vit meta er
vanvirðiligt fyri menniskju aðrastaðni á heimsbreddanum. Føroyar hevur sett seg
ímóti sær sjálvum, og er hetta ikki leiðin, ið vit skulu seta fyri føroyska
fiskivinnu og føroyskan sið, um vit ynskja ein ráðandi fiskivinnupolitikk.
Í Føroyum skulu allir
føroyingar ráða
Í Føroyum skrivar landsstýrið fiskiloyvir út ókeypis, ið
fara til privatar einstaklingar, ið vinna sær egnan pening burturúr loyvunum. Fiskiloyvi,
ið tú fært hevur sera stórt virði, tí tað gevur tær framíhjárætt at fiska í
føroyskum sjóøki. Tí kann tað tá gera tað sama um tú ert eitt lítið ella stórt
partafelag – fiskiloyvi skal bara seljast fyri mest møguligar pengar, og kann
tað tá gera tað sama, hvar pengarnar til tín koma frá – hægsta boðið vinnur.
Garnbáturin Anita er eitt ófatiliga syrgiligt dømi á, at
føroyski fiskivinnupolitikkurin ikki er í lagið, og fer hetta vónandi at lata
blind eygu síggja veruleikan, og áseta eina grundleggjandi broyting innan føroyska
fiskivinnu! Fiskivinnupolitikkurin tryggjar ikki, at fiskurin er ogn Føroya
fólks – og hetta vil Jacob Vestergaard, fiskimálaráðharri, einki gera við.
Jacob Vestergaard vendir blinda eyga til, og letur pengar gleppa frá
landskassanum. Hann sigur, at tað skapar størri vøkstur í føroyska samfelagnum,
tá fiskiloyvini verða latin til privat fólk og privatar einstaklingar. Tá
trygdin av ogn Føroya fólks ikki er í lagið, er tað einki veruligt grundarlag
fyri, at lata fiskiloyvini út í blindum – og sjálvandi skal føroyski privati
einstaklingurin ikki fáa framíhjárætt av tí, ið er ogn Føroya fólks.
Skulu vit bara gloyma Anitu, tí ábyrgdin ikki er málsøki
okkara? Kann tað veruliga passa, at uttanumtosið hjá landsstýrismanninum og
vinnunevndarformanninum skal rigga? Vit noyðast at lata vera við at trúgva, at
landsstýrismaðurin einki kann gera. Indonesararnir komu við Anitu til Føroyar
at fiska eina kvotu, ið Fiskimálaráðið útskrivaði. Teir fiskaðu undir føroyskum flaggið, og
guldu skatt í Føroyum, enntá meira enn vanligir føroyingar – men tá ið á stóð
var tað ikki ábyrgdin hjá landsstýrinum og Føroyum longur, men um trupulleikin
skuldi verða viðgjørdur, varð hann bert sendur av Føroyum og til Danmarkar, og
er hetta enn ein grund til, at vit í Føroyum skulu lata føroyingar ráða!
Kristina Clementsen
Vegna Unga Tjóðveldið


text:
18. august 2017
Tekna nýggja jólaposan hjá SMS. Les meir her, um hvussu tú luttekur í stóru teknikappingini fyri børn.
Besta jólatekningin verður prentað á serliga jólaposan hjá SMS 2017.
Øll børn upp í 13 ár kunnu vera við í kappingini. Tekningin skal gerast á eitt serligt tekniblað, sum fæst á Marknaðardeildini í SMS. Tekningar skulu vera okkum í hendi í seinasta lagi mánadagin 4. september 2017 klokkan 12.00. Tekningar kunnu latast inn við koyra tær í postkassan uttanfyri Marknaðardeildina á 3.hædd ella við at senda tær við brævi til: SMS, Postboks 1059, 110 Tórshavn. Viðmerk brævbjálvan: ”Jólaposin 2017”.
Vinnarin fær eitt gávukort á kr 2000,- frá SMS. 10 útvaldar tekningar fáa eitt gávukort á kr. 200,-. Vinnararnir fáa beinleiðis boð frá okkum. Framsýning við øllum innkomnum tekningum verða sýndar fram í SMS, tá vinnarin verður kunngjørdur, mánadagin 13.november.
SMS skilar sær rætt til at brúka tær innkomnu tekningarnar í marknaðarføring síni og tiltøkum annars.


text: Primtøl, eisini nevnd frumtøl á føroyskum, eru teljitøl, sum eru størri enn 1, og sum bara 1 og talið sjálvt ganga upp í. Røðin av primtølum byrjar soleiðis: Um eitt primtal gongur upp í faldið , so gongur upp í ella í . Gomlu grikkarnir kendu væl til primtøl. Fyri einum 2300 árum síðani skrivaði Euklid eitt støddfrøðiligt verk í 13 pørtum, ið vanliga verður nevnd Euklids element. Euklid, ið livdi uml. ár 300 f.Kr., var ein grikskur støddfrøðingur, men virkaði við tað stóra bókasavnið í Aleksandria í Egyptalandi — tískil verður hann ofta róptur Euklid úr Aleksandria. Verkið Euklids element er helst tann lærubókin, ið hevur havt størstu ávirkan og bestu eydnuna nakrantíð, og hevur hon lagt lunnar undir alla nútíðar støddfrøði. Hetta verk hevur fleiri týdningarmikil úrslit um primtøl.


text:
Ari av Rana
16.05.2018 - 19:24
Mentan > Vinna & Tøkni > Miðlar
Tað er ein lítil goymd loyna, at Facebook og aðrir miðlar goyma upplýsingar um brúkaran, sum m.a. verður nýtt til málrættaðar lýsingarherferðir móti brúkaranum. Út frá hesum upplýsingum ger Facebook síðani nøkur lyklaorð um brúkaran. Enn er óvist hvussu og hví Facebook ger hetta.
Men hvørji eru lyklaorðini, sum Facebook hevur um teg ? Danmarks Radio hevur gjørt eina vegleiðing um hvussu brúkarin kann síggja hvørji lyklaorð Facebook setur á seg.
Sí vegleiðingina á dr.dk.
- Stóri trupulleikin er, at vit ikki vita hví vit verða koyrd í nakrar áhugabólkar, soleiðis sum Facebbok ger. Vit vita enn ikki hvussu tey samla upplysingar um okkum, og hvat hesir verða nýttir til, sigur Benjamin Rud Elberth, serfrøðingur í sosialum miðlum.
Facebook kallar bólkingina av tínum áhugamálum fyri “lýsingaráhugi”, og skrivar, at “tíni áhugamál eru bygdar á títt brúk av Facebook og annað virksemi.
Mikael Lemberg, sum hevur starvast hjá evropeisku marknaðardeildini hjá Facebook í Írlandi, hevur eitt boð um hvussu Facebook bólkar brúkaran:
- Lýsingaráhugin á Facebook verður gjørdur út frá eini blanding av hvat tú trýstir á, hvat tær “dámar” og tað tú viðmerkir. Eisini verða upplýsingarnir ein sjálvur hevur givið Facebook nýttir, og til síðst hvussu tú brúkar aðrar heimasíðir og apps, sum sporingsskipanin hjá Facebook er ein partur av.


text:
Jólastova í Hvalbiar skúla
Næmingar í Hvalbiar skúla hava aftur í ár havt eitt jólaprojekt fyri. Tað er siðvenja, at sætti flokkur ger okkurt, sum skal prýða úti á skúlaganginum í desember mánaði.
Í ár hava tey valt at gera eitt kavahús úr flamingo, umframt hetta hava tey hugnað um allan gangin, hava sett borð fram, har teir yngru næmingarnir kunnu sita og tekna ella skriva brøv til jólamannin, sum hevur latið okkum ein postkassa, har brøvini kunnu fara í. Eisini er møguleiki at sita og lesa í ganginum, har stólar eru settir upp og teppi løgd á gólvið.
Tey hava eisini endurskapað tey vanligu jólasúmbolini, sum t.d. hjarta, eingil, stjørnu o.a. og hava hongt hesi á eina grein. Tey greiddu frá undir morgunsanginum fríggjamorgunin, hvat súmbolini høvdu at týða, umframt at tey lósu jólaevangeliið upp fyri øllum á skúlanum.
Tey høvdu 3 skúladagar til hetta arbeiðið, og ikki kann sigast annað, enn at tey hava verið sera arbeiðssom og dugað væl at funnið uppá.
Jólastovan er nú tendrað og latin upp, og næmingar skúlans kunnu nú vitja jólastovuna í fríkorterunum, har tey eisini hava møguleika at lurta eftir jólatónleiki. Her síggja tit nakrar myndir úr Hvalbiar skúla.


text:
Friday, June 21, 2013
Konsert við Hamferð, Earth Divide og Asyllex
Í kvøld, tann 21. juni, verður tungmálmsbrak í Sjónleikarhúsinum í Havn. Summartónar skipar saman við Upp Við Hornunum fyri konsert við tungmálmsbólkunum Hamferð, Earth Divide og Asyllex.
Umframt at konsert er á skránni, so stendur Upp Við Hornunum fyri eitt sokallað "metal lounge", har tað verður møguligt at keypa sær okkurt drekkandi og lurta eftir tungmálmstónleiki. Tiltakið byrjar kl 20:00 og atgongumerki á 100 kr kunnu keypast í Tutl ella við dyrnar.
Hamferð telist millum tey mest aktuellu nøvnini á tí føroyska tónleikapallinum í løtuni. Seinast Hamferð spældi konsert í Føroyum var tað í Havnar Kirkju, og tá varð útselt eitt døgn aftaná at atgongumerkini fyrst vóru at fáa. Bólkurin hevur í seinastuni verið fult upptikin við upptøkum av tí komandi fløguni hjá sær, sum verður givin út í heyst.
Earth Divide eru eisini aktuellir í løtuni. Eftir at hava givið fløgu út, tók bólkurin enn einaferð øll á bóli á Wacken Metal Battle við einari framúrskarandi framførslu. Earth Divide skal í summar á konsertferð við íslendsku Angist í Føroyum og Íslandi.
Asyllex er tað nýggjasta málmsískoytið úr Suðuroynni. Bólkurin hevur vunnið sær alsamt fleiri fjepparar við at leggja nýggj løg út á netið. Teir spældu eisini eina sannførandi konsert á Wacken Metal Battle.
Posted by Listin at 10:09 PM
Labels: Tíðindaskriv, Tónleikur


text:
Sverri Egholm
18.03.2017 - 17:22
Ítróttur > Ítróttur > Fótbóltur
Chelsea økti um støðuna í oddinum í Premier League, tá teir vóru á vitjan hjá Stoke.
Gestirnir fingu eisini eina góða byrjan, og løgdu seg á odda tá bara 15 minuttir vóru leiktir av dystinum. Hetta var við máli frá Willian.
Góðar fimm minuttir fyri steðgin dømdi dómarin brotsspark til Stoke, sum Jonathan Walters setti í netið, Liðini fóru til hálvleiks við støðuni 1-1.
Fyrri hálvleikur var intensur og hetta helt eisini fram í seinna hálvleiki, har Chelsea hevði fleiri møguleikar at leggja seg á odda, men ikki fyrr enn fáir minuttir vóru eftir av dystinum kom avgerðin.
Stoke fekk ikki beint bóltin burtur eftir eitt hornaspark, og næstan tilvildarliga fekk Gary Cahill bóltin í brotsteiginum og kundi smekka hann í netið til støðuna 2-1, sum eisini gjørdist úrslitið.
Við trimum stigum í dag hálar Chelsea seg upp á 69 stig, heili 13 stig frammanfyri Tottenham og Manchester City, sum tó hava spælt ein dyst færri.
Úrslit í dag
West Bromwich Albion - Arsenal (3-1)
Crystal Palace - Watford (1-0)
Everton - Hull City (4-0)
Stoke City - Chelsea (1-2)
Sunderland - Burnley (0-0)
West Ham United - Leicester City (2-3)
Støðan í Premier League
1. Chelsea (69 stig)
2. Tottenham (56 stig)
3. Manchester City (56 stig)
4. Liverpool (55 stig)
5. Arsenal (50 stig)
6. Everton (50 stig)
7. Manchester United (49 stig)
8. West Bromwich Albion (43 stig)
9. Stoke City (36 stig)
10. Southampton (33 stig)
11. West Ham United (33 stig)
12. Burnley (32 stig)
13. Watford (31 stig)
14. AFC Bournemouth (30 stig)
15. Leicester City (30 stig)
16. Crystal Palace (28 stig)
17. Swansea City (27 stig)
18. Hull City (24 stig)
19. Middlesbrough (22 stig)
20. Sunderland (20 stig)
Mynd: EPA
Mynd: EPA


text:
Niðri í sjálvari Gjónni norðuri við Gjógv vuksu fagurlittar blómar mest sum í aldum fram við trappunum, ið eru við hin bratta bátadráttin.
Eftir at hava hugt í Litfloruna og ikki funnið blómuna, ella nakra, ið líkist, fekk eg ein illgruna um at plantan var úr onkrum hava í bygdini, ella at onkur snildur handilsmaður úr lokalu ferðavinnuni hevði gróðursett hana í váta klettin.
Spurdi tí starvsfelagan á Skúlabókagrunninum, Karinu Toftegaard, sum fæst við ferðavinnu har norðuri og so eisini mín góða granna, Lítt, Guðruna Gaard, ið veit alt um blómur og bøkur.
Jú, hetta er ein mimulus guttatis, sum á føroyskum hevur fingið heldur mishátta navnið apublóma, sigur Lítt.
- Hon er ikki upprunalig í Føroyum, men er innslødd havaurt. Vit hava altíð rópt hana Laurusa blóma, og tað kemur av, at konan, sum kom við henni í 1920unum, var ein rituvíkskona, ið æt Laura. Í dag er hon um alt landið, serliga í vátum lendi trívist hon væl. Tær nýtist ikki at fara longri enn yvir í Hoydalsá, sum er full av Laurusa blómu, sigur Lítt, ið heldur at tað er spell við hasum ljóta navninum, tí plantan er vøkur, men hon eitur abeblomst á donskum, so helst er tað orsøkin.
Karina Toftegaard sigur at nógv ferðafólk hava spurt um blómuna og hvat hon eitir. Eisini hon hevur funnið fram til danska heiti abeblomst og líknandi føroyska heitið apublóma.
Ein annar starvsfelagi á Skúlabókagrunninum, Pól Jespersen, kennir tvey onnur heiti. Tey eru Ingublomstur og Eingilskmannablomstur.


text:
KUNNGERÐ
Frá Porkeris Kommunu
um broytingar í byggisamtyktini.
Sambært grein 6 í løgtingslóg nr. 13 frá 21. mai 1954 um býarskipanir og byggisamtyktir, seinast
broytt við løgtingslóg nr. 19 frá 18. mars 2013, verður við hesum gjørt kunnugt, at bygdarráðið 9.
februar 2015 samtykti at broyta byggisamtyktina fyri Porkeris kommunu.
Broytingin fevnir um: At matr. nr. 7e verður miðstaðarendamál, og sum er merkt B á kortinum. At
uttasti partur av matr. nr. 170 og alt matr. nr 171 verður landbúnaðarmál.
Broytingin liggur frammi til alment eftirlit á kommunuskrivstovuni frá 26. februar 2015 til og við
19. mars 2015.
Møgulig mótmæli og broytingaruppskot skulu vera skrivlig og skulu verða bygdarráðnum í hendi í
seinasta lagi 16. apríl 2015.
Porkeri, tann 23. februar 2015.
Porkeris Kommuna.
Við Á 8
950 Porkeri
porkeri@porkeri.fo


text:
Uppgávan er at lurta
Kvinnuhúsið: 35 sjálvbodnar kvinnur skiftast um at sita við telefonina hjá Kvinnuhúsinum um kvøldið og náttina. Hvør kvinna hevur vakt tvær ferðir fimtu hvørja viku, og tað er eitt lítið offur, heldur Mari Ann Ellendersen, sum nú í fleiri ár hevur verið ein av sjálvbodnu vaktunum.
Kvinnuhúsið hevur trý lønt starvsfólk, ið arbeiða ávíkavíst 40, 30 og 10 tímar. Tilsamans 2 ársverk. Arbeiðstíðin hjá hesum kvinnunum er gerandisdagar frá kl. 10 til 17.
Húsið svarar tó allar hinar tímarnar í samdøgrinum, og tað er takka verið teimum 35 kvinnunum, sum eru við í vaktarskipanini hjá húsinum.
Vaktarskipanin er løgd soleiðis til rættis, at tær 35 kvinnurnar eru býttar upp í fimm bólkar. Hvør bólkur hevur vakt fimtu hvørja viku, og hvør av teimum sjey kvinnunum í hvørjum bólki hevur ta vikuna eina forvakt og eina bakvakt.
Ein av hesum kvinnunum er Mari Ann Ellendersen, sum hevur verið vakt síðan 1999.
Tað varð nokkso tilvildarligt, at eg kom uppí. Eg varð spurd, og tað vildi eg gjarna, sigur Mari Ann sum er sjúkrarøktarfrøðingur.
Fleiri av sjálvbodnu kvinnunum hava verið við, líka síðan Kvinnuhúsið læt upp fyri 15 árum síðan. Av natúrligum orsøkum gevast nakrar av og á, og tá verða so aðrar bidnar um at koma við. Kvinnur kunnu eisini altíð sjálvar bjóða seg fram hjá Kvinnuhúsinum, og tað hevði einki gjørt, um nakrar stóðu á bíðilista, heldur Mari Ann.
Løtt vakt
Hon heldur tað ikki vera nakað stórt offur at hava sjálvbodna vakt tveir dagar fimtu hvørja viku. Tann, sum hevur forvakt, hevur telefonina, og hon kann vera heima hjá sær sjálvari. Tað er bara, um ein kvinna ringir og má hava innivist, at sjálvbodna vaktin ringir til hina, ið hevur bakvakt, og tær fara við kvinnuni í Kvinnuhúsið. Meira enn so hendir tað, at telefonin ongantíð ringir á eini vakt.
- Tey fimm árini, eg havi verið við, havi eg bara verið við tveimum kvinnum í Kvinnuhúsinum, sigur Mari Ann. Aðra ferðina var hon hjá kvinnuni í Kvinnuhúsinum, til føstu starvsfólkini í húsinum komu til arbeiðis um morgunin.
Aðrar vaktir hava verið oftari í Kvinnuhúsinum við kvinnum í neyð. Sjálvbodna vaktin kann tó altíð vænta, at telefonin ringir onkuntíð, og tær, sum ringja til Kvinnuhúsið, eru fyri tað mesta kvinnur, sum treingja til onkran at tosa við ella biðja um ráð. Onkuntíð ringja menn við onkrum spurningi, og tað eru teir vælkomnir til. Sjálvbodnu vaktirnar eru ikki fakfólk, og ráðini, tær kunnu geva, eru oftast at vísa til sosialráðgevan, sálarfrøðingin ella løgfrøðingin, ið eru knýttir at húsinum.
Lurta
Okkara uppgáva er fyrst og fremst at lurta, sigur Mari Ann. Eingin ávís krøv verða sett vaktunum, men tær skulu helst ikki sjálvar hava trupulleikar at dragast við. Tær skulu vera búnar kvinnur, sum arbeiða út frá sær sjálvum sum menniskju og ikki sum fakfólk.
Mari Ann sigur, at fleiri av kvinnunum hava summarfuglar í búkinum, tá ið tær fyrstu ferð hava vaktina, men tá fyrsta vaktin er av, er eisini sloppið, tí arbeiðið er ikki so torført.
Hon hevur ongantíð havt nakrar keðiligar upplivingar av arbeiði sínum sum sjálvboðin vakt. Eingin er nakrantíð lopin á hana, tí hon arbeiðir fyri Kvinnuhúsið.
Tær leggja stóran dent á, at tær ikki vilja kenna viðurskiftini út í æsir hjá teimum, sum ringja, men beina kvinnurnar víðari. Hava tær verið í Kvinnuhúsinum við eini kvinnu, sum tær møta aftur, lata tær bara sum einki, tí tær vilja ikki avdúka, hvør hevur verið í Kvinnuhúsinum. Allar vaktirnar hava eisini skrivað undir tagnarskyldu.
Góður felagsskapur
Mari Ann sigur, at hon vil fegin luttaka í hesum arbeiðinum, tí sjálvbodna vaktarskipanin er treytin fyri, at Kvinnuhúsið kann hava sína tænastu, og tørvur er á Kvinnuhúsinum, sum er viðurkent av øllum mynduleikum. Arbeiðið hjá vaktunum er sjálvboðið, og tað vil siga, at tær fáa onga løn. Men tær fáa upp á ein annan máta nakað burturúr. Vaktirnar hittast á hósdagsfundum at tosa um spurningar, sum tær hava rent seg í, og tað víðkar sjónarringin at fáa hetta innlitið. Á fundunum verða ávís evni viðgjørt, men tær tosa ongantíð um nøkur ávís mál hjá kvinnum, sum hava ringt, tí tær kvinnurnar eru anonymar. Hósdagsfundirnir eru fyri sjálvbodnu kvinnurnar eisini ein sosial samvera, sum Mari Ann er fegin um at luttaka í.
Greinin stóð í Dimmalætting 13.januar 2006. Skrivað greinina hevur blaðkvinnan Randi Jacobsen.


text:
Todi Jónsson
Todi Adam Jónsson (føddur 2. februar 1972 í Vejle, Danmark) er føroyskur fótbóltspælari, ið hevur leikt fyri fleiri feløg, m.a. fyri barndómsfelagið KÍ har hann byrjaði og endaði sína fótbólts lívsleið. Hann leikti fleiri ár sum professionellur fótbóltsspælari fyri superliga lið í Danmark, m.a. fyri Lyngby FC og fyri FC København.[1] Hin 13. apríl 2014 varð Todi heiðraður við at gerast limur í Legends Club hjá FCK.[2]
Innihaldsyvirlit
Yrkisfótbóltspælari[rætta | rætta wikitekst]
- Todi byrjaði hann sína yrkisleið í KÍ. Har var hann eisini við til at vinna FM í 1991. Hann skifti seinni til B36.
- Í 1993 gekk túrurin til Lyngby FC og donsku Superliguna. Har spældi hann 76 dystir og gjørdi 18 mál.
- Í 1997 var hann ein av fleiri Lyngbyspælarum, sum fylgdu Flemming Østergaard til FC København. Hansara besta tíð var ivaleyst hjá FCK, har hann var væl umtóktur av viðhaldsfólkunum, ikki minst av hansara stíðsvilja. Todi spældi 166 dystir fyri FCK og skoraði 54 mál, í alt 207 dystir og skoraði 68 mál um alt verður tal við. Hann var við til at vinna donsku Superligaina 3 ferðir og donsku steypakappingina 2 ferðir.
- Í 2005 fór hann til IK Start í Kristiansand í Norra. Har vann hann silvur, tá ið Start bleiv nummar 2 í Tippeligaini kappingarárið 2005/2006.
- Í 2007 skifti hann til Fremad Amager. Samstundis bleiv hann limur í nevndini og ein av høvuðsíleggjarunum í felagnum.
- Í 2009 fór Todi Jónsson aftur at leika við besta liðnum hjá barndómsfelagnum KÍ. Hann spældi 8 dystir við KÍ tað kappingarárið og skoraði eitt mál. Síðan gavst hann at spæla fótbólt á høgum støði.[3]
- Í 2014 gjørdist hann limur í Legends Club hjá FCK.
Landsliðið[rætta | rætta wikitekst]
Todi spældi 45 dystir og skoraði 9 mál fyri føroyska A-landsliðið 1991-2005.[4]